
Niille oudommille kulkijoille,


jotka eivät aina löydä paikkaa


toisten keskellä hylkäämättä sieluaan,


kunnes törmäävät kaltaisiinsa,


jotka näyttävät heille heidän sielunsa.


Kaikkeuden Luojalle kunniaksi,


kenties siemeneksi,


jolle Luoja antakoon kasvun,


jos niin tahtoo,


rikkakasviksi massaviihteen peltoon.

I LUKU


Minä synnyin Argillan ja Warginmaan välisellä rajaseudulla, pienellä metsäisellä kaistaleella Rajasoitten alueella, muutaman asutun tuvan muodostamassa kylässä. Isäni oli töitten perässä kulkeva rakennusmies, joka oli pitkiä aikoja poissa luotamme; useimmiten jossakin Argillan puolella, tai toisinaan Ohdakemaan itäkolkassakin. Hän toi muutaman kerran vuodessa äidille osan palkastaan ja joitakin tarvikkeita, kuten vaatekankaita, mutta lopulta hän katosi elämästämme kokonaan, kun minä ja veljeni Jeremiel olimme vasta keskenkasvuisia. Äitini, joka oli hänkin yrittänyt tehdä sen, mitä pystyi ja osasi meidät elättääkseen, joutui kokonaan hylätyksi jäätyään etsimään itselleen uuden puolison, koska muuten olisimme joutuneet kerjuulle.


Koska tuossa pienessä syrjäisessä kylässä ei ollut pahemmin tarjolla vapaita, sopivan ikäisiä puolisoehdokkaita, vaelsimme länteen, Argillan valtakunnan puolelle, kuninkaanlinnaa ympäröivään kylään. Siellä äiti hakeutui töihin kuninkaan palvelusväen joukkoon. Koska hän oli käsistään taitava ja miellyttäväluontoinen, hän pääsi pian ompelemaan ja korjaamaan hoviväen vaatteita. Ja koska hän oli monien mielestä myös ulkoisesti viehättävä nainen, eräs leskeksi jäänyt vartiomies ihastui ja mieltyi häneen, ja otti hänet melko pian vaimokseen. Tuota vartiomiestä ei haitannut sekään, että tulevalla vaimolla oli kaksi poikaa, vaan hän suhtautui meihin tervetulleena lisänä omaan perheeseensä. Niin ollen pääsimme asumaan melko mukavaan ja tilavaan tupaan, jossa oli meille pojille oma makuukammarikin.


Tuolla isäpuolellamme oli minua hieman nuorempi poika, Bro, jonka kanssa tulimme kyllä hyvin toimeen, vaikka olimmekin jossain määrin erilaisia luonteeltamme. Häntä kiinnosti tanssiminen ja koreat vaatteet, kun taas minä kaipasin synnyinseutuni metsiä ja soita, ja tunsin olevani onnellisimmillani erämaissa. Veljeni Jeremiel taas oli kahden vaiheilla; toisaalta hän jakoi velipuolemme kiinnostukset, kuten tanssin ja musisoinnin, mutta piti myös metsästyksestä ja kalastuksesta, kuten minä.


Lännempänä elävät argillalaiset suhtautuivat hieman epäluuloisesti syrjäseudulla asuviin, ja monien linnankylän asukkaitten mielestä oli outoa, että joku haluaisi vapaaehtoisesti elää lähes asumattomassa korvessa, ilman sellaisia mukavuuksia, joita linnankylässä oli tarjolla. Etenkin Warginmaan vastaisella rajaseudulla asuvaa väkeä pidettiin hieman outoina eläjinä, jopa jotenkin ”kahjoina”. Isäpuoleni ei kylläkään koskaan nimittänyt minua, veljeäni tai äitiäni sellaisiksi, mutta toisinaan hän laski asiasta leikkiä, kun äitini ei ymmärtänyt joitakin hoviväen sanoja tai tapoja lainkaan.


Pidin isäpuolestani, joka oli vastuuntuntoinen ja ystävällinen ihminen, ja myös velipuolestani, joka oli iloinen saadessaan sisaruksia ja uuden äidin itselleen. Tuohon aikaan uuden perheemme elämä olikin jokseenkin tasaista ja melko huoletonta, emmekä joutuneet näkemään nälkää, koska sekä isäpuolemme että äitimme saivat kumpikin palkkaa työstään. Mutta minä en viihtynyt kovinkaan hyvin tuolla vilkkaassa linnankylässä. Kaipasin usein metsien keskelle, mutta koska asutus oli levinnyt varsin laajalle kuninkaanlinnan ympärillä, jouduin tarpomaan aika pitkän matkan ennen kuin pääsin riittävän hiljaiseen erämaahan. Eikä äiti antanut minun kuljeskella metsissä tai asumattomilla seuduilla yksin, vaan minun oli otettava mukaani joko Bro tai Jeremiel, jotka eivät välttämättä halunneet jäädä yön yli metsään, kuten minä olisin halunnut.


Jo muutamien kuukausien kuluessa aloin tuntea voimakasta kotiikävää Rajasoitten laitamille, ja mietin, olisinko kenties voinut jäädä asumaan sinne kotitupaamme, vaikka itseksenikin. Mutta kun sanoin äidilleni, että saattaisin jo pian pärjätä itsekseni siellä synnyinseudullani, hän huolestui kovin, ja totesi, etten saisi lähteä minnekään ennen kuin olisin vähintäänkin kahdenkymmenen. Ja isäpuolenikin sanoi, että syrjäseuduilla olisi vaarallista elellä yksikseen; siellä oli hänen mielestään liikaa petoja, ja talvella saattaisin paleltua ja nähdä nälkää ilman muitten ihmisten turvaa. Isäpuoleni ei kuitenkaan sentään pelotellut minua sellaisilla kauhistuttavilla tarinoilla, jollaisia olin pienestä lapsesta saakka kuullut Rajasoihin liittyen, etenkin synnyinseutuni vanhoilta ihmisiltä.


Vanhojen tarinoitten mukaan noilla laajoilla suoalueilla, jotka erottivat Argillan Warginmaasta, eli hirviömäisiä petoja, joilla ei ollut ruumistakaan; tai jos olikin, se oli niin kammottava, ettei sitä sietänyt edes katsella. Rajasoille eksyneitä ihmisparkoja vaanivat kuulemma jättimäiset sudet, ja suolammikoissa lymyili käärmemäisiä otuksia, jotka nielivät ihmisen suuhunsa kokonaisena ja ulostivat sen, mitä hänestä jäi, niin että siitä tuli mustaa mutaa lammikon pohjalle. Olin kuullut myös tarinoita noidista tai velhoista, jotka lumosivat yksinäisiä kulkijoita näyttäytyen ensin kauniina olentona, mutta muuttuen yön aikana pedoksi tai ihmishirviöksi, joka tappoi uhrinsa ja teki tästä jotakin lientä omaksi ruuakseen, tai jonkinlaista muhennosta petomaisten lemmikkiensä ruokkimiseen…


Meitä keskenkasvuisia ihmisiä ei tietenkään ollut päästetty kauemmas suoalueelle tutkimaan, oliko noissa tarinoissa jotakin perää, mutta kuninkaanlinnan turvallisissa oloissa viihdytin velipuoltani noilla tarinoilla ikään kuin ne olisivat muka olleet totta. Ja kun kertoilin noita tarinoita iltaisin, Bro alkoi nähdä painajaisia hirviöistä, noidista ja haamuolennoista. Hän halusi tulla nukkumaan minun ja Jeremielin väliin ja pitää jompaakumpaa meistä kiinni kädestä, ettei vain jokin ihmisiä syövä hirviö veisi häntä hänen nukahdettuaan. Ensin tuo asia huvitti meitä, mutta lopulta se alkoi vähän häiritä omaakin nukahtamistani. Ja siinä vaiheessa kaduin sitä, että olin häntä pelotellut asioilla, joihin en itsekään uskonut, ja yritin vakuuttaa Bron siitä, että olin vain kiusoitellut häntä.


Tosin, tiesin kyllä, että syrjäisillä seuduilla saattoi olla oikeasti vaarallista, vaikkei siellä mitään outoja hirviöitä ja kummajaisia elelisikään. Monia Rajasoille eksyneitä oli oikeasti hukkunut suonsilmäkkeisiin tai joutunut joskus petojen saaliiksi, tai ainakin raadelluksi. Toisinaan metsärosvot ryöstivät Warginmaan ja Argillan välillä matkaavia ihmisiä ja piilottivat puolivahingossa surmaamiensa uhrien ruumiit suohon, josta joku nälkäinen eläin saattoi ruumiin löytääkin ja hyödyntää ruuakseen. Itse ajattelin, että tavallisiakin eläimiä, ja etenkin ihmisiä, oli ihan järkevääkin varoa joissakin tilanteissa. Enkä oikeastaan halunnut ajatellakaan, että olisi olemassa joitakin vielä kammottavampia olentoja kuin ihmiset olivat toinen toisilleen; kuten hirviöitä, noitia tai salaperäisiä susi-ihmisiä…


Oma isäni, joka oli minun mielestäni turhankin järkevä ja mielikuvitukseton ihminen, oli usein sanonut minulle, ettei ihmisen pidä uskoa mihinkään, mitä hän ei itse näe eikä tunne. Hänen mielestään äitini oli ollut liian herkkähermoinen elämään keskellä metsiä. Isäni oli arvellut, että minustakin kasvaisi samanlainen ”pelkuri”, ja että joutuisin lopulta etsimään palvelijan töitä, tai muuttamaan käsityöläiseksi linnankylään.


Mutta eipä minusta kasvanut sillä tavoin herkkäuskoista kuin äitini oli isäni mielestä, muttei myöskään yhtä järkevää ja mielikuvituksetonta kuin isäni oli. Minä en pelännyt liikkua asumattomilla seuduilla ja kohdata petoeläimiä, enkä myöskään kovin herkästi kuvitellut näkeväni aavetta, jos hämärässä metsässä lehahti lentoon vaalea pöllö tai yllättävä tuulenpuuska heilautti oksaa takanani. En liioin luullut kuulevani aaveitten valitusta, jos jossakin ulvoi susilauma; tai kuvitellut noidan rääkyvän manauksiaan, jos lähistöllä elävät korpit viestivät toisilleen löytämästään ateriasta.


Osasin tehdä käytännöllisiä töitä, ja jo nuorukaisena tienasinkin silloin tällöin muutaman lantin auttamalla linnankylän seppää tai olemalla mukana rakennustöissä. Mutta halusin oppia myös lukemaan ja kirjoittamaan, ja siinä mielessä oli hyödyllistä asua Argillan kuninkaanlinnassa. Siellä nimittäin majaili useitakin sivistystä hankkineita ihmisiä, ja siellä kävi aika usein myös Vaeltajia, jotka jakoivat auliisti tietojaan ja ymmärrystään halukkaille kuulijoille. Yksi Vaeltaja ryhtyi opettamaan meille lukemista ja kirjoittamista, ja äitini ja isäpuoleni kannustivat meitä opinnoissamme. Bro ja Jeremiel saattaisivat saada kirjoitustaidon ansiosta jotakin työtä hovista, jos sellainen työ heitä kiinnostaisi. Minä taas halusin oppia ymmärtämään asioita paremmin kuin vanhempani, ja siihen tarvitsisi lukutaitoa. Ja kun olin oppinut lukemaan, sain luettavakseni joitakin valtakunnan oppineitten laatimia historiankirjoituksia, sekä erään Vaeltajien laatiman rohto-oppaan.


Argillaa hallitsivat nuoruuteni aikaan kuningatar Rodwena ja kuningas Ardon. Ardon oli äitini mielestä hieman herkkäuskoinen ja tunteikas mies, mutta kuningatar Rodwena oli lujahermoinen ihminen, joka todellisuudessa hallitsi Argillaa; puolisonsa keskittyessä monenlaisiin enemmän tai vähemmän harmittomiin huvituksiin. Heillä oli kaksi lasta, prinsessaa, joita saatoin silloin tällöin nähdäkin kauempaa, kun he kulkivat linnankylän poikki, yleensä ratsain.


Kruununprinsessa Rodan oli pitkähkö, harteikas ja tummahiuksinen; Arouda taas pienikokoisempi ja vaaleahiuksinen neito, jonka kiukkuisesta käytöksestä saattoi usein kuulla jonkinmoisia päivitteleviä puheita. Prinsessa Arouda ei säästellyt sanojaan, jos huomasi linnankylällä jotakin itseään kuohuttavaa tai ärsyttävää, mutta toisinaan hän saattoi myös pysähtyä äkkinäisesti auttamaan vaikkapa kumoon kaatunutta lasta tai auringonpaahteeseen tuupertunutta vanhusta; olematta kuitenkaan erityisen lempeäotteinen. Minusta tuntui, että prinsessa Arouda auttoi heikommassa asemassa olevia ihmisiä siksi, että se tuntui hänestä oikeudenmukaiselta, eikä niinkään minkään voimakkaan hellämielisyyden tai säälintunteen vuoksi. Yhtä kaikki, minusta hän oli ainakin kauempaa katsoen viehättävän näköinen neito, mutta käytökseltään oikukas ja ajoittain huvittavakin. Muistan jonkun isäpuoleni tuttavan sanoneen, että hänellä kävisi sääliksi se mies, joka joutuisi ottamaan Aroudan vaimokseen.


Rodan taas oli luonteeltaan rauhallinen ja ystävällinen neito, josta en muista koskaan kuulleeni mitään pahantahtoisia puheita. Hän ei ehkä ollut yhtä sievä kuin Arouda, mutta omalla tavallaan viehättävä hänkin, eikä hänessä näkynyt minkäänlaista ylpeyttä tai tarvetta korostaa omaa asemaansa kruununperijänä. Päinvastoin, Rodan puhutteli tavallistakin väkeä luontevasti, pysähtyi hänkin auttamaan, jos huomasi jotakin tarvetta sellaiseen, ja keskusteli järkevästi hyvin monenlaisista asioista. Hänet oli kuulemma jo nuorena kihlattu Ohdakemaan kruununprinssille, kuningas Reguelin ja kuningatar Jiskan pojalle, ja tuolloin ajattelin, että kyseinen prinssi saisi hänestä varmasti aivan miellyttävän vaimon. Tosin, mielessäni kävi sellainenkin kysymys, että mihin Rodan mahtaisi edes tarvita sulhasta, koska hän vaikutti ihmiseltä, joka todennäköisesti pärjäisi kuningattarenakin ilman puolison tukea.


Kun olin itsekin jo päälle kahdenkymmenen, jotakuinkin vuonna 876, kruununprinsessa Rodan siirtyikin hallitsemaan pohjoista naapurivaltakuntaamme, Ohdakemaata. Ohdakemaan kruununprinssi oli syystä tai toisesta luopunut sekä kihlauksestaan prinsessa Rodaniin että oikeudestaan Ohdakemaan kruunuun. Tuohon tapaukseen liittyi jollakin lailla isompikin kahnaus Molcavarathian ja Itä-Molcavarathian kesken, jonka myötä eteläinen osa entisestä Molcavarathiasta liitettiin Argillaan, ja lopuista alueista muodostui Itä-Molcavarathian alueitten kanssa Suur-Molcavarathian valtakunta.


Tuota Suur-Molcavarathiaa hallitsi kuulemma myös naisihminen, kahdestikin leskeksi jäänyt Mercia Merickintytär, josta en tiedä, sanottiinko häntä kuningattareksi vai käskynhaltijaksi. Sellaiset asiat eivät näet kiinnostaneet minua kovinkaan paljon. Sen tiesin, että jossain vaiheessa tuore Ohdakemaan kuningatar Rodan perisi myös Argillan kruunun, jolloin Ohdakemaa ja Argilla todennäköisesti yhdistyisivät saman hallinnon alle.


Minulle tuolla asialla ei ollut kovin paljon merkitystä, koska aioin joka tapauksessa lähteä hankkimaan elantoa itselleni synnyinseudultani, enkä jäädä sekalaisiin töihin Argillan kuninkaanlinnan lähistölle. Oman isäni pikkuveli oli ollut jo joitakin vuosia riistanvartijana Aragasin ruhtinaskunnassa itäisessä Argillassa, kuten heidän isänsä oli ollut häntä ennen. Kun sanoin äidille päättäneeni lähteä omille teilleni, koska olin jo mielestäni riittävän vanha kyetäkseni tekemään jonkinlaista leipätyötä, äitini kehotti minua matkaamaan ensin Aragasin ruhtinaskuntaan ja kysymään isäni veljeltä, pääsisinkö kenties sen hetkisen Aragasin ruhtinaan palvelukseen. Minähän olin jo nuorempana oppinut metsästämään ja kalastamaan, hoitamaan eläimiä, etsimään syötävää luonnosta ja jossain määrin myös käyttelemään miekkaa, heittokeihästä ja jousta. Uskoin itse selviytyväni jollain keinoin rajaseudullakin, ellen pääsisi riistanvartijan apulaiseksi Aragasin linnaan.


Yllätyksekseni myös veljeni Jeremiel halusi lähteä kuninkaanlinnasta minun mukaani. Epäilin, että syynä oli joku onneton rakkausjuttu; hän näet tapasi paljon enemmän ikäistään väkeä kuin minä, koska oleskeli velipuolemme Bron seurassa. Mutta yhtä kaikki, Jeremiel siis liittyi seuraani, kun hyvästelin äitini, isäpuoleni ja velipuoleni, ja vaelsin kuninkaanlinnan kylästä idemmäs, Aragasin ruhtinaskuntaan. Ruhtinas Aragas oli jäänyt leskeksi jo joitakin vuosia sitten, mutta hänen luonaan asui hänen ainoa poikansa, Audric, joka oli kuulemma jotakuinkin minun ikäiseni nuorimies.


Silloisen Aragasin ruhtinaan esikoistytär oli kuulemma ollut jossain vaiheessa naimisissa Itä-Molcavarathian käskynhaltijan pojan kanssa, mutta kuollut synnytykseen, jossa myös lapsi oli kuollut. Ruhtinaan vaimo oli ymmärrettävästi ollut katkera tyttärensä kuolemasta ja levittänyt varsin pahoja puheita tämän miehestä, josta tosin oli kuulemma juoruttu tuohon aikaan kaikenlaista muutakin. Jeremiel, joka oli kuullut juorupuheita Brolta ja tämän tuttavilta, kertoi minulle, että ennen kuolemaansa tuo Itä-Molcavarathian käskynhaltija Merick oli tehnyt poikansa perinnöttömäksi tämän ”paheellisen ja rikollisen” käytöksen vuoksi.


Mutta Jeremiel tiesi kertoa senkin, että prinsessa Arouda oli kuulemma matkustanut Valloittamattomille Maille samassa seurueessa kuin tämä ”paheellinen” mies, ja tutustunut tähän paremmin tuon päiväkausia kestäneen matkan aikana. Kotiin palattuaan prinsessa Arouda suuttui kaikille, jotka uskalsivat sanoa jotakin pahaa tästä entisestä ”Merickinpojasta”. Arouda oli tavannut tuolla matkallaan myös erään ritari Esanderin, jonka sukujuuret kuulemma miellyttivät kuningatar Rodwenaa, ja haastavaluonteinen prinsessa olikin syystä tai toisesta suostunut menemään naimisiin tämän Itä-Molcavarathiassa syntyneen ja eläneen ritarin kanssa.


Kun minä ja Jeremiel saavuimme Aragasin linnankylään, isämme pikkuveli Willem otti meidät ilahtuneena vastaan ja järjesti meille kummallekin töitä omina apulaisinaan. Saimme myös asua hänen tilavassa tuvassaan, koska Willem oli yhä naimaton mies. Eikä hän kuulemma halunnutkaan etsiä emäntää edes ”pahan päivän varalle”; viitaten sellaiseen aikaan, jolloin ei pystyisi enää itse itsestään huolehtimaan. Willem oli ystävällinen ja huolehtivainen ihminen, ja korvasi ehkä hänkin osaltaan sitä kaikkea, mitä olimme Jeremielin kanssa menettäneet, kun oma isämme oli ollut niin paljon poissa elämästämme. Hänellä oli myös jo melko vanha koira, jonka kanssa minäkin ystävystyin, oikeastaan läheisemmin kuin olin ystävystynyt kenenkään ihmisen kanssa. Kun Willem tapasi nukkua tupansa pienessä perähuoneessa ja minä ja Jeremiel pirtin laverilla, koira otti tavakseen nukkua minun vieressäni laverilla, eikä setäni vuoteen vieressä lattialla, kuten aiemmin.


Kun olimme asuneet Aragasin linnankylässä muutamia kuukausia, Jeremiel tapasi erään sievän ja mukavan neidon, Aislan, joka teki töitä leskeksi jääneen räätäli-isänsä apulaisena. Aisla oli silloin tällöin tarjoilemassa olutta ja laittamassa ruokaa myös linnankylän parhaassa majatalossa ja sen oluttuvassa. Jeremiel alkoi viettää yhä enemmän aikaa tuolla oluttuvassa, ja aloin jo olla hieman huolissani hänen elintavoistaan. Mutta sittenpä hän ilmoittikin, että oli kysynyt Aislaa vaimokseen tämän isältä, ja saanut myöntävän vastauksen kumpaiseltakin. Jeremiel muutti sitten asumaan Aislan ja tämän isän luo, jolloin Willemin tupaan tuli taas väljemmät oltavat.


Willem alkoi sitten kiusoitella minua yhdellä jos toisellakin kylän neidoista, ja vihjailla, että tupaamme mahtuisi aivan hyvin vaimo ja liuta lapsiakin asustelemaan, kunhan hän laajentaisi omaa perähuonettaan, niin ettei olisi meidän tiellämme. Mutta minulla oli omasta mielestäni tärkeämpääkin tekemistä kuin tehdä tuttavuutta neitojen kanssa. Minä olisin halunnut kasvattaa oman metsästyskoiran; edes sellaisen, jollaisia ruhtinaan metsämiehillä ja riistanvartijoilla oli, ellei juuri mieleistäni olisi tarjolla. Minusta oli kyllä mukavaa kuljeskella metsissä yksinkin, mutta vielä mukavampaa se olisi ollut, jos vierellä olisi kulkenut nelijalkainen seuralainen. Lainasin mielelläni setäni koiraa tai metsästäjien koiria seurakseni metsälle, mutta eivät ne tuntuneet samalta kuin jos koira olisi ollut aivan oma.


”Eemil, sinä se taitaisitkin haluta vaimoksesi koiraemon”, Willem nauroi, kun kuvailin hänelle, millainen puoliso olisi minusta ihanteellinen. Taisin käyttää sanoja ”uskollinen kumppani”, ”lempeäluontoinen”, ”viisas katse”, ”jaksaa kuunnella pohdiskelujani”. Hän kun oli juuri ”suositellut” minulle yhtä reipasotteista ja kiroilevaa naisihmistä, joka oli kuulemma kysellyt minua torille käymään, ja minä olin todennut siihen, etten pidä rääväsuisista ihmisistä, enkä sellaisista, jotka pukeutuivat liian paljastavasti.


Tiesin kyllä, että jotkut naimattomat neidot katselivat minua sillä silmällä, koska olin kohtalaisen hyvässä työssä riistanvartijan apulaisena, ja minua pidettiin myös hyvätapaisena miehenä, joka ei juopotellut, tapellut tai tehnyt myöskään liian hanakasti tuttavuutta naisihmisiin, sen enempää maksullisiin kuin muihinkaan. Willemin mielestä minä olin ehkä hieman komeampi kuin veljeni, mutta luonteeltani vähemmän jännittävä, ja siksi Jeremielillä olikin ollut ihailijoita jo kuninkaanlinnan kylässä. Minä taas olin aina pysytellyt kaukana tytöistä ja neidoista, koska en ollut nähnyt heissä mitään erityisen kiinnostavaa. Mutta pyrin kyllä olemaan ystävällinen ja kohtelias heillekin, kuten muillekin ihmisille; ja jotkuthan saattoivat luulla ystävällisyyttäni kiinnostukseksi ja elätellä toiveita, että lähestyisin heitä jonakin päivänä…


Jeremiel ja Aisla saivat esikoisensa, kun olivat olleet naimisissa vuoden. Heidän pienokaisensa oli suloinen ja herttainen pikkuihminen, ja kun pidin häntä sylissäni, minua alkoikin yllättäen harmittaa se, ettei minulla ollut morsianta; olisihan ollut mukavaa saada sellainen pieni olento itselleen hoivattavaksi. Mitään ”emäntäihmistä” en sen sijaan kaivannut tupaani hoitamaan; hoidinhan Willemin kanssa tuvan hommat sopuisasti puoliksi. Hän vitsailikin, että minusta taitaa tulla samanlainen yksineläjä kuin hänestä, ellen pian törmää sellaiseen neitoon, joka viihtyisi tuvassamme, vaikkei saisikaan tehdä ainuttakaan kodinaskaretta ilman että minä siihen puutun. Olin setäni mielestä turhankin innokas kuuraamaan pöytää ja lattioita, ja laitoin parempaa ruokaakin kuin olisi hänen mielestään tarvinnut.


Aisla alkoi odottaa toista lasta melko pian esikoisen syntymän jälkeen, ja sekin ehti syntyä ennen kuin olimme eläneet Aragasin linnankylässä edes kahta täyttä vuotta. Ja minä olin edelleen ilman morsianta tai edes mielitiettyä, ja myös ilman omaa koiraa. Edellä mainittu asia häiritsi enemmän setääni kuin minua itseäni, ja jälkimmäinen taas harmitti enemmän itseäni. Kukaan ei antanut minulle ilmaiseksi sellaista koiraa, jollaisen olisin halunnut, eikä sen tapaisia pahemmin näkynyt muillakaan linnankylän asukkaista.


Olimme tavanneet kuninkaanlinnasta kulkiessamme Vaeltajia, joilla oli ollut kookas, sudennäköinen koira, ja olisin pitänyt eniten juuri sellaisesta. Mutta monet kyläläiset kuulemma pelkäsivät suden näköisiä koiria, eikä sellaisia siksi pidetty myöskään Aragasin kylässä. Jotkut muistelivat isovanhempiensa kertoneen, että joskus niilläkin tienoilla oli kuljeskellut vaarallisia, puolivillejä koiran ja suden sekoituksia, jotka olivat saattaneet käydä ihmistenkin kimppuun. Epäilen, että niistä ajoista oli kulunut jo useitakin sukupolvia, mutta ihmiset taisivat olla taipuvaisia vaalimaan joitakin sitkeitä pelkojaan, sukupolvesta toiseenkin.


Oli kevättalvi 879, kun tuohon saakka suhteellisen tasaisesti sujunut elämäni muuttuikin odottamattomasti. Aika tavallisena päivänä minulle sattui jotakin, mikä tulisi vaikuttamaan elämääni kauaskantoisemmin ja voimakkaammin kuin olisin ikinä osannut kuvitella.


Willem oli lähettänyt minut kuljeskelemaan kauemmas Aragasin linnankylästä; sille tienoin Aragasin ruhtinaskuntaa, joka rajautui Warginmaan valtakunnan länsirajaan, Rajasoitten tuntumaan. Monikaan riistanvartijoista ei halunnut kuljeskella niin kaukana idässä, koska, kuten mainitsin, Rajasuot olivat monen hurjan kauhutarinan aiheena, ja maasto olikin todella vaikeakulkuista, etenkin yleisemmin käytettyjen reittien ulkopuolella. Mutta koska riista oli viime vuosina käynyt vähiin Aragasin linnankylän lähistöllä, vanha ruhtinas oli alkanut epäillä, että joko metsärosvot verottivat hänen riistansa, tai että idästä oli tullut Argillan puolelle niin paljon petoja, että ne söivät hänen peuransa ja kauriinsa. Ja siksi riistanvartijat joutuivat kulkemaan entistä ahkerammin pitkin maita ja mantuja, etsiskellen jälkiä pedoista tai luvattomasti metsästävistä ihmisistä.


Olin tuolloin liikkeellä yksin, mutta olin kyllä varustautunut kyetäkseni myös yöpymään reissullani ja puolustautumaan tarvittaessa myös petoja, salametsästäjiä ja metsärosvoja vastaan. Olin käynyt edeltävänä päivänä Aragasin ruhtinaskunnan eteläisellä rajalla saakka, ja kääntynyt sieltä kulkemaan koilliseen. Tarkoitukseni oli tarpoa seuraavana päivänä rajan tuntumassa yhä pohjoisemmas, kunnes olisin Argillan ja Ohdakemaan rajalla, jonne Aragasin ruhtinaskunnan pohjoisraja ulottui. Lähestyessäni synnyinseutuani Rajasoitten tuntumassa aloin tuntea oloni yhä vapaammaksi ja tarmokkaammaksi, ja mieleni teki kulkea vielä lähempänä suoalueita, yhä idempänä ja idempänä. Lopulta erotin harvenevan puuston takana siintävän suoalueen, Rajasuot, ja pysähdyin katselemaan maisemaa hengittäen tuota tutuntuoksuista, hieman kosteanraikasta ilmaa.


Ilta oli hämärtymässä, ja päätin leiriytyä yöksi suon laitaan, suojaiseen katajikkoon. Varisten ääntely kuitenkin havahdutti minut ennen kuin ehdin levittää makuualustaani ja tehdä tulia. Linnut olivat levottomia, aivan kuin ne olisivat havainneet jotakin yllättävää ja yrittäisivät varoittaa siitä muitakin eläviä. Seisahduin kuuntelemaan niitten raakuntaa tarkemmin, ja minusta alkoi kuulostaa siltä, että ne ehkä kutsuivat toisiaan ruokailemaan. Ehkäpä jokin eläin oli juuttunut suonsilmäkkeeseen, ja varikset tiesivät sen kamppailevan hengestään. Jos eläin hukkuisi tai nääntyisi pikkuhiljaa hengiltä, paikalle saattaisi kokoontua myös isoja petoeläimiä, kuten karhuja, jolloin minun olisikin parempi yöpyä jossakin loitommalla.


Ajatus suohon juuttuneesta eläimestä, joka nääntyisi vähitellen hengiltä varisten ja korppien ympäröimänä, oli mielestäni liian ahdistava, joten päätin käydä katsomassa, voisiko eläintä ehkä auttaa, tai sitten lopettaa sen kärsimykset ennen kuin sitä ehdittäisiin tulla nokkimaan. Otin mukaani vain soihdun, jousen ja puukon, ja jätin muut varusteeni suon laitaan. Koska ei ollut vielä aivan pimeää, saatoin vielä erottaa tuon raakkuvan lintuparven suon yllä. Variksia oli kymmenittäin. Kun lähestyin paikka, jonka yläpuolella ne lentelivät, osa linnuista kaikkosikin loitommalle, mutta osa laskeutui suossa lojuvan tumman möykyn päälle. Yritin kiirehtiä tuon turkin peittämän möykyn luo, koska jokin sen muodossa oli tuonut mieleeni ihmisen eikä eläimen…


Saapumiseni säikäytti loputkin varikset tuon suossa lojuvan hahmon päältä, ilman että minun edes tarvitsi niitä sen kummemmin hätistellä. Kumarruin katsomaan tuota pahaenteisen liikkumatonta, taljaan verhoutunutta möykkyä. Kun kosketin sitä kevyesti työntäen, se myötäilikin liikettäni; ei se ollutkaan kuolonkankea olento, vaikkei omin voimin liikkunutkaan. Käänsin tuota olentoa hieman ja sain näkyviin pitkiä, takkuisia hiussuortuvia, joista osa oli pienillä palmikoilla, osin purkautuneilla ja takkuuntuneilla. Siirrettyäni noita suortuvia syrjään saatoin erottaa hyvin kalpeat kasvot, joista ei heti voinut tietää, olivatko ne nuoren pojan vai aikuisen naisen. Kosketin jännittyneenä hänen otsaansa, ja se oli viileä, muttei aivan kylmä. Hän oli elossa, mutta voimaton ja vailla tajua.


Onnekseni en vajonnut sellaiseen toimintakyvyttömäksi tekevään järkytykseen tai pelkoon, jollaisesta minulla oli kyllä lapsuusvuosilta kokemusta; etenkin tilanteissa, joissa isä oli vaatinut minua tekemään jotakin sellaista, mihin en vielä ollut valmis. Hengähdin syvään ja mietin hetken aikaa, mitä minun olisi parasta tehdä. Sitten kokeilin, olivatko hänen vaatteensa kosteat; ja koska ne olivat lähes kuivat, tiesin hänen pysyvän parhaiten lämpimänä, kun antaisin hänen olla taljan sisällä. Hän oli luultavasti uupunut ja nälissään, ja ehkä tulossa sairaaksikin, mutta tarvitsisi joka tapauksessa turvallisen lepopaikan. Mutta miksi hän olikaan yksin liikkeellä, keskellä laajaa suoaluetta, ja ilman muita varusteita kuin talja ja yllään olevat vaatteet? Oliko hän paennut jostakin saamatta mukaansa edes aseita tai evässäkkiä?


Onnekseni minulla oli tulentekovälineet vyölläni ja soihtu mukanani, joten kerättyäni tukun kuivaa suoheinää sain sytytetyksi tulen soihtuun. Tökkäsin soihdun pystyyn mättääseen lähelle häntä, jotta tuli pitäisi varikset loitolla hänestä, ja lähdin hakemaan muita varusteitani suon laidalta. Olihan parempi tehdä leiri hänen lähelleen kuin yrittää raahata häntä sinne metsänreunaan, jonne olin ajatellut alun pitäen leiriytyä. Minun täytyisi laittaa hänen suojakseen katos ja pitää tulta yllä, ettei hän kylmettyisi enempää, ja jotta saisin hänelle myös lämmitetyksi jotakin juotavaa, jos hän tulisi tajuihinsa.


Kun palasin varusteitteni kanssa hänen luokseen, varikset olivat ehkä tyytyneet siihen, etteivät saisi tuosta ihmisolennosta ravintoa ainakaan sinä päivänä, ja lentäneet jonnekin loitommalle. Hiljaisuus laskeutui tuolle asumattomalle seudulle; kuulin vain soihdunliekin kevyen ritinän, ja sitten hyvin hauraan huoahduksen, joka lähti tuosta olennosta, jonka kasvoja vaivihkaa katselin.


Laskin varusteeni rauhallisesti maahan ja laskeuduin hänen viereensä, siirtäen soihdun nyt hieman kauemmas hänestä, ettei tuli häikäisisi häntä liikaa. Hänen päänsä liikahti hieman ja silmäluomensa väreilivät. Sitten näin hänen raottavan silmiään, ja hänen katseensa näytti liimaantuneen minuun. Ehkäpä hän yritti saada selvää ilmeestäni ja siitä, millainen ihminen olen; ja minä taas halusin saada selville, oliko hän heräilemässä vai vaipumassa uudelleen uneen.


”Älä pelkää! Olen vain riistavartijan apulainen Aragasin linnankylästä”, sanoin hitaasti ja leppoisaan sävyyn, olettaen puhuttelevani kenties nuorukaista, joka saattaisi tuntea itsensä uhatuksi muukalaisen armoilla. Kenties hän oli karannut kotoaan tai jäänyt jostain syystä kodittomaksi, ja kuljeskeli sen takia erämaassa ilman kunnon varusteita. ”Käyn hakemassa metsän puolelta puita nuotiota varten, mutta jätän soihdun tähän, niin mikään peto ei tule nuuskimaan sinua…”


Hän äännähti aivan kuin olisi vain yskäissyt tai yrittänyt puhua, muttei saanut ääntä kurkustaan. Kiirehdin etsimään metsästä niin paljon polttokelpoista puuta, että se riittäisi nuotion pitämiseen yön yli. Siinä kului tovi, koska silmieni piti tottua hämäryyteen ennen kuin aloin löytää sopivia risuja ja oksia tuosta harvakasvuisesta suometsästä. Kun sitten lopulta pääsin palaamaan hänen luokseen, hän oli kääriytynyt tiukemmin taljansa sisään ja kenties nukahtanut uudelleen. Kokeilin varovasti hänen otsaansa, ja hän vaikutti nyt hieman lämmenneeltä. Tein pienen nuotion siihen sopivan matkan päähän hänestä, ja kyhäsin sitten jonkinlaista suojaa hänen ylleen kepeistä ja telttakankaasta. Laitoin sitten oman matkasäkkini alustaksi itselleni, kävin siihen selälleni ja otin viitan peitokseni, yrittäen itsekin hieman nuokkua tai lepäillä.


Havahduin hereille jonkin ajan kuluttua, parahiksi lisäämään puita nuotioon ennen kuin se sammuisi kokonaan. Hän oli kääntynyt hieman, ja hänen kasvonsa olivat nyt tuleen päin, niin että erotin niitten piirteet selkeämmin. Hänen kasvonpiirteensä olivatkin miellyttävät, joskin turhan laihat. Hiusten väri oli ehkä vaaleahko ruskea, tai sitten ne olivat vaaleat, mutta hieman likaiset. Takkuisissa palmikoissa oli metsästä tarttuneita roskia, ehkä jopa pihkaisia havunneulasia. Kulmakarvat olivat tummemmat kuin hiukset, ja tuuheahkot. En osannut varmaksi arvioida hänen ikäänsä. Hän saattoi olla minua nuorempi poika, mutta jos hän olikin nainen, hän olisi luultavasti minun ikäiseni tai minua vanhempi. Mutta miksi joku nainen olisi sellaisessa kunnossa, sellaisissa pukimissa, ja vieläpä aivan yksin tuolla vaikeakulkuisessa erämaassa?


Nuokuin taas tovin, mutta heräsin lisäämään puita nuotioon ja tarkistamaan hänen vointiaan. Kun hän alkoi yskiskellä ja havahtui hereille, kumarruin hänen lähelleen, kosketin varovasti hänen olkapäätään ja näytin hänelle juomaleiliäni.


”Haluatko juoda hieman?” kysyin mahdollisimman lempeällä äänellä. Hän näytti nyökkäävän ja yritti sitten kohottautua, muttei oikein jaksanut, joten autoin häntä varovasti. Hän tuntui hyvin heiveröiseltä, kun pitelin häntä hänen selkäpuoleltaan ja tuin hänen kättään, kun hän joi kulauksen leilistä ja yski taas. Hän pudisti kevyesti päätään, kun kysyin, halusiko hän juoda lisää tai syödä jotakin. Hän laskeutui hitaasti takaisin leposijalleen, huoahti syvään ja jäi tuijottamaan tuleen, väsynein silmäluomin.


Katselin häntä vaivihkaa, ja vaikken ollut itse kokenut elämässäni kovin paljon kärsimystä, vaistosin hänessä niin voimakasta surua, että se tuntui pahalta itsestänikin. Mitä hänelle olikaan tapahtunut, se tuntui vieneen hänen voimansa ja kenties myös elämänhalunsa. Hän ei ollut vain nääntynyt ja väsynyt; hän tuntui olevan toivonsa menettänyt ja valmis luovuttamaan…


”Kuka ja mistä sitten oletkin tänne kulkenut, lupaa minulle, ettet lähde minnekään, jos nukahdan, vaikka jaksaisitkin nousta ylös! Minusta tuntuu, ettei sinulla ole mielenrauhaa” sanoin, kun en muutakaan osannut. Hänen silmänsä kääntyivät hetkeksi minuun, ja hän näytti nyökkäävän aavistuksellisesti. Näin, miten kyynel ilmestyi hänen toisen silmänsä nurkkaan, valui siitä hitaasti alas poskipäätä ja sekoittui hänen takkuisiin hiuksiinsa. Se tuntui niin pahalta, että siirryin istumaan hänen viereensä, ojensin käteni ja aloin silittää hänen otsaansa ja takkuisia palmikoitaan.


”Älä pelkää… Minä en tahdo sinulle mitään pahaa! Sinulle on varmaan tapahtunut jotakin ikävää, kun olet tuossa kunnossa, mutta minä olen tottunut auttamaan loukkaantuneita eläimiäkin, joten… haluan auttaa sinua, vaikket puhuisi minulle mitään, tai vaikka lähtisitkin omille teillesi sitten, kun olet taas vahvempi!” selitin hiljaa, jatkaen hänen päänsä silittelyä. ”Mutta niin kauan kuin olet huonossa kunnossa, haluan auttaa sinua…”


Kuulin hänen nyyhkäisevän, ja saatoin nähdä kyynelten valuvan hänen haaleanvärisistä silmistään, nyt kummallekin poskelle. Pian hän kaivoi toisen kätensä esille taljan sisältä ja pyyhki nenäänsä paitansa hihaan. Minullakaan ei ollut nenäliinaa hänelle annettavaksi, mutta tarjosin hänelle viittani lievettä, ja hän pyyhki nenänsä siihen. Hänen laihat kasvonsa olivat niin surulliset, että sydänalaani puristi. Hän oli kuin eräs luisevaksi laihtunut kulkukoira, joka oli hoiperrellut kuninkaanlinnan torinlaidalla. Joku kauppiaista oli heittänyt sitä mädällä omenalla, ja minä olin mennyt sanomaan häntä julmuriksi. Olin yrittänyt seurata sitä laihaa koiraparkaa, mutta se oli kadonnut jonnekin köyhemmän väen asumusten taakse, enkä ollut rohjennut mennä etsimään sitä toisten ihmisten nurkista. Muutamaa päivää myöhemmin olimme Jeremielin kanssa löytäneet sen raukkaparan kuolleena, ja silloin minusta oli tuntunut, etten enää ikinä hylkäisi yhtäkään nälkiintynyttä olentoa oman onnensa nojaan…


Havahduin muistoistani, kun hän yskähti hiljaa, ja katsoin hänen kärsineitä kasvojaan.


”Luoja kai sitten lähetti sinut siihen”, hän äännähti karhealla äänellä, ja jatkoi sitten itkunsekaisesti. ”En tosin tiedä, haluanko yrittää enää mitään… Olin jo valmis luovuttamaan…”


”Olitko siis epätoivoinen?” kysyin hiljaa, vetäytyen nyt hieman loitommalle hänestä, etten pelottaisi häntä, koska hänen äänensä perusteella hän alkoi vaikuttaa todennäköisemmin jotakuinkin ikäiseltäni naiselta kuin nuorukaiselta.


”Eihän minun pitäisi olla… mutta Luoja tietää, etten enää jaksa toivoa”, hän mutisi.


”Niin, miksipä teeskennellä toiveikasta, jos kerta tuntuu, ettei jaksa”, sanoin huokaisten. ”Näytätkin siltä, että olet lopen uuvuksissa! Mutta haluaisin kyllä ajatella, että Luoja johdatti minut löytämään sinut ennen kuin joku utelias varis ehtisi nokkaista sinua silmään…”


”Mutta uskotko sinä Luojaan?” hän kysyi väsyneesti, mutta toisaalta aivan kuin surullisen huvittuneena.


”Uskonhan minä, tavallani”, sanoin. ”Olen jutellut Luojasta Vaeltajien kanssa Argillan kuninkaanlinnassa, kun he opettivat minua lukemaan ja kirjoittamaan. Ja minusta heidän oppinsa on aivan järkeenkäypää ja viisastakin…”


”Niin, onhan se, mutta… minä pelkään nyt itse sekoavani!” hän äännähti. ”En tiedä edes mitä puhun… Oletko sinä oikeasti olemassa siinä? Vai olenko minä tajuton ja uneksin?”


”Olen minä tässä, tietääkseni, yhtä oikeasti kuin sinä siinä!” naurahdin hiljaa. ”Mutta sinun äänesi kuulostaa heikolta, ja pelkään sinun olevan vilustunut, joten liika puhuminen voi olla pahaksi kurkullesi! Joten voisit nyt olla ihan hiljaa ja nukkua, tai sitten lämmitän sinulle yrttijuomaa…”


”En tiedä haluanko nukkua, tai juoda yrttijuomaa! Luoja, tätäkö sinä minulle tarkoitit? Tämän ihmisenkö sinä minun avukseni lähetit?” hän mutisi itsekseen, tuskastuneena, ja sulki sitten silmänsä. Mutta niistä valui yhä kyyneleitä, ja minä olin kyllä jonkin verran hämmentynyt, mutten aivan neuvoton.


”Olet varmaan jotenkin sekaisin jostakin järkytyksestä, ja nälästä ja väsymyksestä, mutta toivut kyllä, kunhan lepäät ja saat syötävää”, puhelin hitaasti. ”Voin kyllä valvoa ja kuunnella sinua, jos välttämättä haluat puhua minulle, tai Luojalle, tai ihan vain itseksesi… Tai sitten valvon tässä, että saat nukutuksi rauhassa, ja keitän sinulle aamulla lämmintä yrttijuomaa…”


Oli jonkin aikaa hiljaista, ja luulin hänen nukahtaneen, mutta sitten hän avasikin silmänsä ja jäi tuijottamaan minua; nyt hieman uhkaavan oudosti.


”Kuka sinä oikeastaan oletkaan?” hän kysyi hieman epäluuloisella äänellä. ”Et ilmeisesti ole warginmaalainen? Olemmeko Warginmaassa vai Ohdakemaassa?”


”En minä mikään kummallinen ihminen ole… Ihan tavallisten ihmisten lapsi, syntyjäni täältä Rajasoitten reunametsistä, Argillan puolelta”, sanoin. ”Ja siis, olemme nyt Argillan ja Warginmaan rajaseudulla… Ohdakemaan raja on vielä hieman pohjoisempana!”


”Mutta sanoit äsken tavanneesi Vaeltajia Argillan kuninkaanlinnassa… Olet siis oleskellut kuninkaanlinnassa?” hän totesi kysyvästi. Hänen äänensä oli matalan karhea, mutta kuitenkin heleämpi kuin aikuisella miehellä. Ja silti hän vaikutti jollain tavalla enemmän pojalta kuin naiselta, jos vertasin häntä niihin naispuolisiin, joita olin aiemmin tavannut.


”Niin… Äitini löysi sieltä uuden miehen, ja asuin siellä joitakin vuosia ennen kuin muutin veljeni kanssa Aragasin ruhtinaanlinnaan”, selitin rauhallisesti.


”Oletko itse tavannut kuninkaallisia, tai tunnetko hovin väkeä?” hän kysyi hiljaa.


”En suoraan, mutta joitakin kertoja näin kyllä Argillan prinsessoja linnankylässä, ja ehkä pari kertaa kuninkaan ja kuningattarenkin… Mutten erityisemmin viihtynyt siellä linnankylässä, koska siellä oli liikaa ihmisiä ja liian pitkä matka asumattomille maille”, selitin huoahtaen. ”Viihdyn näet paremmin metsissä… niin kuin ilmeisesti sinäkin? Olisi mukava kuulla, kuka sinä olet, ja mistä sinä tänne vaelsit…”


”Minäkö? Olen Vaeltaja… tai olin… Mutta nyt en tiedä enää mikä olen”, hän sanoi hitaasti ja huokaisi syvään. ”Luoja, mikä minä nyt olenkaan? Mikä minusta tulee? Mihin minun on mentävä?”


”Millä tavoin Luoja vastaa sinulle, kun kysyt noin?” kysyin kiinnostuneena. ”Ja miksi sanoit, että olit Vaeltaja? Miksi et tiedä enää, kuka tai mikä olet?”


”En tiedä, mitä sinulle puhuisin, koska olet vieras ihminen… En minä tiedä, kuka tai mikä sinäkään olet, ja onko tämä edes se sama todellisuus, jossa olin ennen kuin vajosin tähän suohon? Ja vaikka kertoisinkin sinulle, miksi olen epätoivoinen, en silti tiedä, voisitko auttaa minua! Olet varmaan minua nuorempi… Oletko edes itsellinen aikuinen?” hän kysyi hieman kiihtyen.


”No, en halua loukkaantua, vaikka väheksytkin minua! Ansaitsen kyllä itse elantoni nykyisin, paitsi että asun setäni kanssa samassa tuvassa Aragasin linnankylässä”, selitin hieman huvittuneena, koska hän muistutti erästä äkäistä villikoiraa, jonka olin päästänyt raudoista, ja joka oli sitten näykkäissyt minua sormesta. ”Saatan ehkä olla vuoden, pari nuorempi sinua, mutta kuitenkin siinä iässä, jossa joillakuilla on jo vaimo ja lapsia…”


”No eikö sinulla sitten jo ole?” hän kysyi, ja pudistin päätäni hymyillen hänelle. ”Miksei ole, jos kerta ansaitset elantosi itse?”


”Ehkä siksi, koska jostain syystä minun on ollut vaikea löytää sellaista vaimoa, joka miellyttäisi minua tarpeeksi! Hänen täytyisi nimittäin viihtyä metsissä mukanani, eikä hän saisi vaatia minua pysymään tuvassa omana seuranaan”, totesin. ”Onhan minulle ehdoteltu vaimoksi joitakin neitoja, mutten ole erityisemmin pitänyt heistä. Tai jos olisinkin pitänyt jostakusta, sehän olisi ollut vielä parempi syy olla ottamatta sellaista ihmistä vaimoksi! Tuskin kukaan olisi kovin iloinen minun vaimonani, koska viihdyn liiaksi metsissä, enkä välitä istua tuvan pöydän ääressä ja yrittää olla vaimolleni seuraksi ja iloksi… Ja sitä paitsi osaan itsekin laittaa ruokaa ja pitää tuvan ja vaatteeni puhtaina omin neuvoin, joten joku vaimo saattaisi turhautua siitä, kun en anna hänen tehdä sellaisia hommia! Ehkä minusta tuleekin jonkinlainen itsekseni kuljeskelija, sellainen outo metsäläinen, joka muuttuu lopulta karhuksi!”


Hän ei sanonut siihen yhtään mitään, mutta vaikutti kuitenkin miettivän kertomaani, kunnes huokaisi hiljaa.


”No… antaisitko vielä tilkan sitä juotavaa?” hän kysyi sitten, ja minä siirryin auttamaan häntä, että hän sai juodakseen. Kun nyt pitelin häntä hänen selkäänsä tukien, tiedostin hänen muistuttavan tuntumaltaan enemmän äitiäni kuin isääni, joten kaipa hän tosiaan oli nainen; olihan kuulemma olemassa myös naispuolisia Vaeltajia. Tosin sillä ei kuulemma ollut heille mitään väliä, olivatko he naisia vain miehiä, kun eiväthän he yleensä perustaneet perhettä keskenään…


Tuo asia kuitenkin teki minut hieman hämmentyneeksi, koska olin siihenastisen elämäni aikana nähnyt esimerkkejä sekä kunnioittavasta että epäkunnioittavasta käyttäytymisestä sellaisissa tilanteissa, joissa miespuolinen oli naispuolisen kanssa kahden kesken. Itse halusin pyrkiä kunnioittavaan käyttäytymiseen, joten vetäydyin hänestä kauemmas heti, kun hän oli saanut juoduksi.


”Kiitos”, hän huoahti. ”Luoja nähtävästi tarkoitti johdattaa juuri sinunlaisesi ihmisen löytämään minut täältä, vaikka luulin kuolevani tänne… mitä se sitten tarkoittaakaan!”


”No, minusta se oli parempi, että löysin sinut kuin se, että olisit jäänyt tähän yksinäsi, ja lintu olisi ehtinyt nokkaista silmääsi, tai että karhu olisi tullut sinua kääntelemään veitsenterävillä kynsillään”, totesin naurahtaen. ”Minulle oli miellyttävämpää löytää sinut elossa ja ehjänä kuin puoliksi kaluttuna raatona…”


”Ymmärrän kyllä, mitä tarkoitat”, hän mutisi. ”Enkä todellakaan tuupertunut tähän tahallani… vaan olin kyllä alun perin menossa jonnekin, vaikka olinkin jo lähes epätoivoinen. Mutta eksyin reitiltä, ja väsähdin… ja siinä vaiheessa menetin toivoni!”


”En tietenkään tarkoittanut syyttää sinua siitä, että tuuperruit villieläinten armoille”, sanoin hämmentyen. ”En vain osaa puhella kanssasi tavalliseen tapaan… koska olet jotenkin oudonlainen ihminen, niin minullakin tulee puhuttua vielä hölmömmin kuin yleensä!”


”Ei se haittaa”, hän huokaisi hiljaa. ”Yritän nyt levätä, ja jos olen huomenna paremmassa kunnossa, ei sinun tarvitse huolehtia minusta enempää… Voi yrittää jatkaa matkaani, jos osaat neuvoa minulle oikean suunnan!”


”No, katsotaan sitä sitten aamulla”, sanoin ystävällisesti. Hän vetäytyi taljansa sisään ja sulki silmänsä, ja minä lisäsin puita nuotioon ja kävin itsekin levolle. Kun nuotio olisi sammunut, olisi todennäköisesti jo aamu.


Aamulla heräsin siihen, kun hän oli nousemassa jalkeille taljansa sisältä. Hän oli todella laiha, ja hänen vaatteensa, tuo väljä, pitkähihainen tunika ja pussittavat housut, suorastaan roikkuivat hänen yllään. Mutta hänen vatsansa kohta oli muuta ruumista pyöreämpi, ja koska olin nähnyt sellaisia tilanteita eläintenkin keskuudessa, osasin tietysti päätellä, mistä oli kyse.


”Menen tuonne hieman loitommalle niin sanotusti laskemaan veteni”, hän sanoi irvistäen hieman hassusti, ja lähti väsynein askelin rahjustamaan kohti lähimpiä puuntapaisia, joista voisi olla edes hieman näkösuojaa. Käytin tilaisuutta hyväkseni mennäkseni samalle asialle itsekin, ja palatessani leiriin hän oli myös jo palannut sinne, ja nojasi väsyneen näköisenä mättääseen.


”Ehkä voisin nyt syödä jotakin, jos sinulla on mitä syödä”, hän sanoi huoahtaen. ”Mutta ellet halua antaa minun syödä eväitäsi, ei sinun tarvitse! En oikeastaan välitä siitä, näännynkö nälkään ja syökö joku peto minut, koska kaikki tuntuu jollain tapaa yhdentekevältä… Vaikken varmaankaan saisi kokea niin, minusta tuntuu siltä, ymmärrätkö? Vaikka eipä sinunkaan tarvitse ymmärtää minua… En tiedä onko sillä mitään väliä, ymmärrätkö sinä vai et!”


”Saatan minä ymmärtääkin! Olet vähän kuin jänis, joka on törmännyt koiraa paetessaan puuhun, eikä hetkeen tiedä, mistä suunnasta siihen juoksi, ja minne on seuraavaksi menossa”, naurahdin, ja hän katsahti minua ensin hieman oudoksuvasti, mutta sitten hänen katseensa terävöityi.


”Taidat olla hieman outo nuorimies”, hän mutisi, ja minua huvitti hänen ilmeensä; hän näet näytti hieman hämmentyneeltä koiranpennulta.


”No, luulen, että sinun on hyvä syödä, jos ajattelet vähääkään tuota… jälkikasvuasi”, sanoin hymyillen hieman, ja katseeni kävi hänen vatsansa suunnassa. Kalpeudestaan huolimatta hän punehtui kevyesti, mutta muuttui sitten lähes kivettyneen näköiseksi, kunnes alkoi vuodattaa kyyneleitä, jolloin tajusin puhuneeni asiasta liian kevyesti. ”Olen pahoillani! Panin vain merkille, että olet pyöristynyt samalla tavoin kuin metsästyskoirat ollessaan tiineitä, vaikka oletkin muuten aivan laiha… Eikä sinun tarvitse puhua minulle siitäkään sen enempää! Mutta koska minä tunnen erityistä myötätuntoa kaikkia avuttomia olentoja kohtaan, se pieni olento, joka on vatsasi sisällä, tuntuu minun mielestäni kaipaavan ravintoa, vaikket sinä sitä itsellesi kaipaisikaan…”


”Hyvä on”, hän huoahti pyyhkien taas kyyneleitään tunikansa hihaan. ”Ehkäpä suorapuheisuutesi on paikallaan… ja kenties olet ystävällinen sielu, ja minä olen mustan pilven sisällä, enkä näe hyvää sydäntäsi, vaan epäilen tarkoituksiasi…”


”Jos on paennut monta päivää villikoiralaumaa, syöksyy pakoon, vaikka näkisikin vain kissan”, totesin, kuten setäni oli minulle toisinaan sanaillut.


”Ja oletko sinä sitten kissa vai koira?” hän kysyi ryystäen nenäänsä ja yskähtäen.


”Jos olet paennut kissoja, niin olen koira, tai toisin päin”, sanoin naurahtaen. ”Lämmitän sinulle ja tulevalle pienokaisellesi yrttijuomaa, ja saat syödä niin monta kuivalihapalaa kuin jaksat!”


Etsin hänelle evässäkistäni ne lupaamani lihat ja hieman leipääkin, ja hän alkoi syödä sillä aikaa kun lämmitin hänelle marjajuomaa. Hän oli hiljaa pitkän aikaa, kun söi ja joi, ja söin samalla itsekin. Jossakin raakkui varis, ja hän katseli mietteliäänä suota ja horisonttia, ja huokaili itsekseen.


”Miten pian… siis, tiedätkö, milloin lapsesi syntyy?” kysyin sitten hiljaa. ”Ja onko sinulla jokin paikka, jossa haluaisit olla, kun se syntyy?”


”Tuskinpa jaksaisin enää vaeltaa sinne saakka tässä kunnossa, enkä tiedä, haluanko edes”, hän sanoi laskien katseensa. ”Luulen, että siihen on vielä pari kuukautta… En tiedä näistä asioista, koska luulin, etten koskaan kokisi tällaista, enkä siksi kysellytkään niistä asioista keneltäkään! Mutta oletan, että se saattaisi tapahtua parin kuukauden kuluessa…”


”Entä lapsen isä?” totesin kysyvästi, ja hänen ilmeensä muuttui hyvin ahdistuneeksi. ”Anteeksi, jos olen liian utelias! Mutta jos olet Vaeltaja, et ilmeisesti ole ollut sillä tavoin naimisissa kuin tavallisesti ollaan, mutta onhan pienokaisilla aina joku isäkin… Tai siis… No, toivottavasti kukaan ei ole käynyt kimppuusi sillä tavoin, siis, haluamattasi…”


”Etpä ole kovin hienotunteinen!” hän äännähti.


”Anteeksi, mutta olet aika epätavallinen olento, joten tuntuisi kummalliselta puhua sinulle samalla tavoin kuin tavallisille ihmisille”, sanoin irvistäen. ”Tarkoitin vain kysyä, että onko olemassa isää, joka auttaisi sinua ja lasta…”


”Hän on… tai… oli… Tai en tiedä, mikä hän on nyt… mutta hän oli vaelluskumppanini”, hän sanoi aivan hiljaa ja karheasti, ja puhkesi sitten kyyneliin.


Menin lohduttamaan häntä mielestäni aivan sopivasti ja ystävällisesti. Koska hänen äänetön itkunsa ei laantunut lohduttelustani, vaan yltyi, halasin häntä varoen painamasta liikaa hänen vatsaansa. Hän itki siinä jonkin aikaa lohduttoman oloisesti, kunnes vetäytyi minusta loitommalle pyyhkien nenäänsä ja yskähdellen kuin hämmentyneenä. Minusta hän vaikutti edelleen hieman huvittavalla tavalla poikamaiselta, ja häntä olisi melkein voinut luullakin jonkinlaiseksi oudoksi, pitkätukkaiseksi nuorukaiseksi, ellei hänen vatsansa olisi ollut sillä tavoin pyöristynyt.


”Eli lapsi on sinun ja vaelluskumppanisi, muttet tiedä, missä tämä kumppanisi on nyt?” totesin kysyvästi. ”Vai mitä tarkoitit sillä, ettet tiedä, oliko vai onko hän, vai mikä hän on nyt…?”


”Sinä tosiaankin kuuntelet puheitani tarkoin korvin!” hän lausahti huokaisten syvään, vilkaisi minua tutkivasti ja huokaisi uudelleen, aivan kuin keräten voimia siihen, että jaksaisi kertoa minulle edes jotakin lisää. ”En tiedä, missä vaelluskumppanini on, ja onko hän enää edes elossa… Jouduimme näet erillemme, enkä enää löytänyt häntä, ja pelkään, että hänelle on käynyt pahoin… Mutten voi selittää siitä sinulle enempää!”


”Hyvä on, ei sinun tarvitse selittää enempää, mutta halusin vain kysyä siitä, siis, minne olitkaan menossa, ja voisinko auttaa sinua”, totesin. ”Siis, jos olit menossa lapsen isän luo…”


”Olen joka tapauksessa menettänyt toivoni, että voisin häntä etsiäkään tässä kunnossa, koska en toisaalta halua menettää lastamme, kun Luoja kerta sellaisen ihmeen meille järjesti!” hän jatkoi kiihtyneenä. ”Mutten haluaisi menettää häntäkään, ja haluaisin etsiä hänet, jos hän olisikin yhä elossa, koska hän on minun rakkain ystäväni ja kumppanini! Hän on todella rakas minulle, mutten arvannut, että meistä tulisi koskaan vanhempia… Mutta miksi edes selitän tätä sinulle?”


”Koska kysyin hänestä jotakin, ja olen tässä ja haluan auttaa sinua ja lastasi”, sanoin vakavoituen. ”Muistutat jollakin tavalla metsästyskoiraa, tai jopa sutta, ja minä pidän eläimistä! Mutta ihmiseksi, ja etenkin naisihmiseksi, olet aika epäsiisti ja erikoinen, ja yritän nyt parhaillaan miettiä, minne voisin sinut viedä, ja missä voisin sinua pitää, että saisit synnytettyä lapsenne rauhassa… Koska ethän sinä todellakaan voi kuljeskella tuossa kunnossa etsimässä kumppaniasi erämaan keskeltä!”


”Oletpa todella outo nuorimies!” hän äännähti. ”Kuinka moni sinun ikäisesi miehenpuoli haluaa auttaa raskaana olevaa, epäsiistiä ja muutenkin epämääräistä naispuolista ihmistä millään tavalla?”


”Kaikkien tulisi auttaa, iästä ja sukupuolesta huolimatta”, sanoin vakavana. ”Olitko siis menossa Ohdakemaahan, kun kysyit aiemmin, olemmeko me Ohdakemaassa vai Warginmaassa?”


”Olin tulossa Warginmaan kuninkaanlinnan suunnasta, Argillan ja Warginmaan välisen tien eteläpuolella kulkien… ja olen menossa Radoshwodan kanjonille”, hän sanoi, mutta vaikeni äkkinäisesti ja kääntyi katsomaan toisaalle aivan kuin miettien, haluaisiko kertoa minulle yhtään enempää.


”Arvelitko siis, että kumppanisi saattaisi olla Radoshwodan kanjonilla saakka?” kysyin hämmentyen. ”Sehän on ollut jo jonkin aikaa Ohdakemaan valtakunnan aluetta…”


”En oleta, että kumppanini olisi siellä, vaan olin menossa veljeni luo, tai, ellen löytäisi häntäkään, ajattelin yrittää päästä eräitten ystävieni luo, Radoshwodan yli Ohdakemaan puolelle”, hän selitti vilkaisten minua tutkivasti, ja huoahti. ”Mutta sinne onkin siis pidempi matka kuin luulinkaan, koska olen varmaankin ajautunut aivan liiaksi etelään! Tarkoitukseni oli välttää kulkemasta virallisen rajanylityspaikan kohdalta, koska siellä on kai nykyään asutustakin, ja siksi käännyin lounaaseen heti Märkäjuotin jälkeen… Mutta etenin varmaankin liikaa etelään, ja taidan ollakin aika kaukana siitä rajanylityspaikasta… ”


”Eikö sinulla ole karttaakaan?” kysyin huolestuneena.


”Menetin varusteeni jo päiväkausia sitten”, hän totesi. ”Ja minun piti yrittää vältellä muita matkaajia… siis, kaikkia muita paitsi Vaeltajia! Joten jouduin kulkemaan muuallakin kuin päätiellä, ja jouduin kiertelemään lampia ja etsimään purojen ylityspaikkoja, ja väsyin siihen…”


”Niin, varmasti väsyitkin, ilman kunnon ruokaa, ja lienetkö edes juonut riittävästi”, sanoin katsellen hänen nääntynyttä ulkomuotoaan. ”Mutta veljesi siis saattaisi olla Radoshwodan kanjonilla? Onko hän soturina siellä uudemmassa rajalinnakkeessa, vai…”


”Ei… ei hän ole mikään soturi! Eikä hänestä tarvitse nyt puhua sen enempää, koska… en minä luultavasti jaksa lähteä etsimään häntä ainakaan muutamaan päivään!” hän totesi tuskastuneesti. ”En tiedä jaksanko edes ajatella mitään…”


”Entä ne ystäväsi Ohdakemaan puolella? Voisiko heille lähettää sanan siitä, missä olet?” kysyin.


”Ehkä, mutten tiedä kuka sen lähettäisi, ja miten?” hän kysyi sulkien silmänsä ja huokaisten raskaasti. ”Enhän tiedä edes mitä itse teen! Luulin kuolevani tänne suolle, ja olin jo alistunut siihen, etten pystyisi pelastamaan edes lastani…”


”No, mutta Luojasi ei tarkoittanut, että kuolisitte sinne”, sanoin vakavana. ”Minulla on mukanani hyvä kartta, ja tiedän kyllä suunnilleen, missä olemme nyt, eikä tästä ole kovin pitkä matka sinne rajanylityspaikalle! Jos emme muutakaan keksi, saattelen sinut entiseen kotikylääni, joka on sen rajanylityspaikan vieressä, ja pyydän jotakuta luotettavaa ihmistä huolehtimaan sinusta siellä. Ja voinen myös lähettää sieltä jonkun viemään viestiä ystävillesi, jos laadit sellaisen…”


”Mutta miksi auttaisit minua? Eihän minusta ole sinulle mitään hyötyä”, hän puuskahti. ”Haluaisin vain synnyttää tämän lapsen ja lähteä etsimään ystävääni… Minne hän sitten lieneekään joutunut, Luoja tietää, etsin hänet kyllä, jos hän edelleen on maan päällä! Minä en osaa ajatella mitään muuta!”


”En tiedä siitä hyödystä, mutta jollain tavalla pidän sinusta”, sanoin hymyillen hänelle varovasti. ”Olet kuin rähjäinen kulkukoira, tai orpo sudenpentu!”


”Kiitos”, hän äännähti häkeltyneenä, ja hänen toinen suupielensä kohosi aavistuksen. ”Ehkäpä Luoja lähettikin sinut, jotta edes lapseni selviäisi! Vaikka olenkin sille luultavasti aivan kelvoton emo, toivoisin, että se sentään selviäisi elossa…”


”No, haluan auttaa siinä, jotta lapsenne selviäisi, ja sinun itsesikin takia, koska kärsisin varmasti tunnontuskia lopun ikääni, ellen edes yrittäisi auttaa sinua”, totesin. ”Ja kuka tietää, jos vaikka vielä löytäisimme sen lapsen isänkin, jonakin päivänä…”


”Niin, Luoja tietää”, hän mutisi. ”Itse en voi tietää, onko häntä enää mahdollista löytää… Enkä tiedä voinko vaatia, että ystäväni etsisivät häntä, kun en itse siihen pysty…”


”Onko sinulla muita sukulaisia, joitten luokse voisit mennä, ellet halua asettua sinne, mistä minä voisin järjestää sinulle tilapäisen kodin?” kysyin. ”Voisitko asua sen veljesi kanssa?”


”En ole varma, koska hän on ollut välillä hieman sairaana, enkä ole nähnyt häntä viime kesän jälkeen! Ja isäni taas on kaukana pohjoisessa, ja äitini taas asuu seudulla, jonne en halua mennä… ja muut tuttavani asuvat niin kaukana, etten jaksaisi vaeltaa sinne ainakaan ennen kuin lapsi on syntynyt”, hän selitti hiljaa.


”Niin, tuossa kunnossa on liian raskasta vaeltaa, etenkin vaikeassa maastossa ja nälkiintymisen partaalla”, sanoin. ”Tarvitset kunnon ruokaa ja lepoa, että saat voimasi takaisin ja jaksat synnyttää lapsen! Se on kuulemma raskasta ja kivuliasta… ainakin mitä äitini on jaksanut muistuttaa! Ja veljeni vaimokin mainitsi siitä piinasta jotakin, vaikka hän onkin aika kärsivällinen ihminen.”


”Ja kaikki eivät edes selviä siitä elossa”, hän mutisi. ”Luoja tietää, mitä lapselle tapahtuu, jos se jää eloon, mutta minä kuolen, eikä sen isäkään enää löydä meitä…”


”Kyllä joku huolehtii lapsestasi!” totesin vakavana. ”Kyllähän veljesi tai ystäväsi varmasti voisivat ottaa lapsen huolehdittavakseen, vai mitä arvelet? Tai ellei kukaan muu ottaisi, niin vaikka minä itse voisin kyllä huolehtia siitä!”


”Et voi olla tosissasi”, hän äännähti häkeltyneenä, ja hänen vaaleat silmänsä jäivät tuijottamaan minua. ”Miksi sinä huolehtisit minun lapsestani?”


”No, olen kasvattanut jo monta orvoksi jäänyttä penikkaa!” sanoin naurahtaen. ”Pari kissaa, pöllön, kauriin, ja variksenkin… Mutta en tietenkään siellä Argillan kuninkaanlinnassa, vaan nuorempana, täällä idempänä asuessani!”


Hän oli taas kauan aikaa hiljaa, ja ilme hänen kasvoillaan vaihteli hämmennyksestä suruun.


”Taidat tosiaankin hoivata olentoja mielelläsi”, hän totesi sitten hiljaa. ”Mutta en haluaisi olla sinulle vaivaksi!”


”Et ole sen enempää vaivaksi kuin itse itselleni olen! Voin aivan hyvin huolehtia sinusta samalla kun itsestänikin”, huoahdin. Hän oli taas jonkin aikaa vaiti, mutta kun hän katsoi minuun, hän näytti ikään kuin päättäneen, että olisin hänen luottamuksensa arvoinen.


”Kun kadotin ystäväni, olin epätoivoinen ja valmiiksi uuvuksissa, enkä hetkeen tiennyt, mitä tekisin ja minne menisin”, hän totesi. ”En tiennyt lähteäkö heti etsimään veljeäni tai ystäviäni, vai pysyä siellä, minne rakkaani oli kadonnut, siltä varalta, että hän palaisikin sinne, jos voisi! Mutta kun häntä ei kuulunut päiväkausiin, minun oli pakko lähteä liikkeelle, koska siellä kulki liiaksi väkeä. Yritin näet vältellä muita ihmisiä, koska pelkäsin joutuvani pahantahtoisten ihmisten hyökkäysten kohteeksi. Eihän minulla ollut enää susiakaan turvanani…”


”Oliko teillä siis susia?” kysyin kiinnostuneena. ”Sellaisiako niin kuin warginmaalaisilla?”


”Niin… Tai siis, meillä oli suden ja koiran jälkeläiset, mutta nekin saivat surmansa”, hän sanoi, mutta hänen äänensä särkyi, ja hän käpertyi taas kyynelehtimään. Arvelin, ettei sellainen kärsimys voisi olla hyväksi hänen sisällään kasvavalle uudelle ihmisellekään, joten menin taas lohduttamaan häntä, silittäen hänen selkäänsä ja takkuista päätään. Minusta tuntui, että pidin hänestä jo niin paljon, etten haluaisi hänen joutuvan kokemaan enää mitään pahaa. Halusin, että hän toipuisi ja vahvistuisi, synnyttäisi terveen lapsen ja kukaties löytäisi jonain päivänä myös lapsensa isän.


Kului tovi, ja hän oli melkein torkahtanut siihen syliini. Vetäydyin hänestä loitommalle ja kehotin häntä lepäilemään sillä aikaa, kun katselisin vähän ympärilleni löytääkseni kenties joitakin marjoja hänen syötäväkseen. Päivemmällä olinkin saanut tarjotuksi hänelle marjakeittoa ja muhennosta, mutta eihän hän paljoa jaksanut syödä. Hän vaikutti kuitenkin virkeämmältä kuin aamulla, eikä enää aivan niin epätoivoiselta.


Illan lähestyessä hän tarjoutui kävelemään sen verran, että voisimme tehdä leirin metsänreunaan, jossa olisi suojaisempaa ja vähemmän kosteaa kuin siinä suolla. Hän jaksoi astella jonkin matkaa itse, mutta kun hän alkoi horjahdella, tuin häntä. Lopulta hänen jalkansa pettivät, mutta sain hänet kiinni ennen kuin hän rojahti kokonaan mättäikköön.


”Voisinhan minä ehkä kantaa sinut ja lapsesi, ellei se ole sinusta epäsopivaa?” ehdotin.


”Aivanpa se on samantekevää, onko vai ei”, hän tuhahti. ”En ole enää vuosiin jaksanut välittää epäsopivuudesta, ainakaan turhanpäiväisissä asioissa…”


Niinpä kannoin häntä sylissäni jonkin matkaa, kunnes pääsimme kuivemmalle maalle, suojaiseen katajikkoon, jonne oli hyvä laittaa katos ja kunnon nuotio yötä vasten. Me puhelimme joitakin asioita liittyen metsässä yöpymiseen, jollaisesta hänelläkin oli kokemusta jo pidemmältä ajalta. Lopulta rohkenin kysyä hänen nimeään.


”Voit sanoa minua Javeliksi”, hän sanoi hitaasti, ja katsoi sitten minua suoraan. ”Millä nimellä sinua kutsutaan?”


”Eemil”, sanoin. ”No, Javel, haluatko kertoa minulle myös sen kumppanisi nimen, jos meillä tulee hänestä puhetta?”


”Minua sattuu liikaa sanoa se ääneen”, hän kuiskasi. ”Kerron sen sinulle ehkä jonakin päivänä, tai kirjoitan sen, jos löydän jotakin, mihin kirjoittaa… Niin että pystyt kyselemään häntä Vaeltajilta, jos käykin niin, että menehdyn itse, mutta lapsi jää eloon!”


”No jos sattuisi käymään niin ikävästi, että sinä menehdyt, mutta lapsesi jää eloon, minkä nimen haluaisit antaa lapsellenne?” kysyin hiljaa.


”Jooel”, hän sanoi nopeasti. ”Sen niminen Vaeltaja eli aikoinaan Ohdakemaassa, ja hän oli myös minun isovanhempieni ystävä...”


”Jooel”, toistin kuulostellen tuota nimeä. ”Se kuulostaa hyvältä nimeltä! Enköhän muista sitä, mutta tietysti toivon, että saat itse lausua tuon nimen pienokaisellesi, kun hän syntyy! Ja jos Luoja sallii, ehkäpä hänen isänsäkin saa vielä ilon kutsua lastaan tuolla nimellä!”


”Niin, Luoja tietää!” hän totesi huokaisten, mutta nyt ystävällisen valpastuneena aivan kuin koira, joka on ymmärtänyt minun olevan aivan turvallinen tuttavuus. ”Eemil, olet selvästikin hyväluontoinen ihminen, ja arvostan sitä, että autat minua! Mutta sieluni on raskas ja saatan olla hankalaa seuraa, joten en haluaisi olla vaivaksesi yhtään kauempaa aikaa kuin on välttämätöntä...”


”Mietitään sitä sitten parin päivän päästä, kunhan voimasi ovat palautuneet sen verran, että pysyt sentään jaloillasi”, totesin hymyillen hieman. ”Ei kai se kateissa oleva kumppanisi ole niin mustasukkainen luonne, että huolestuisi siitä, jos tietäisi, että vietät aikaa minunlaiseni ihmisen seurassa kahden kesken?”


”Hänkö? No ei”, Javel naurahti. ”Hän ei todellakaan ole taipuvainen sellaiseen! Jos hän uskoisi, että minun on parempi olla jonkun toisen kanssa kuin hänen, hän järjestäisi minut tuon toisen kumppaniksi, vaikka itsepäisesti vastustaisin ajatusta! Olen ennenkin ollut sokea itselleni ja harhaillut turvapaikasta toiseen, ymmärtämättä, missä minun kuuluisi olla, ja hän on tiennyt sen paremmin kuin minä itse! Eikä hän halua omistaa minua, vaan hän haluaa minulle parasta, mitä tietää maailmassa olevan! Ja se on mielestäni rakkautta, mutten edelleenkään meinaa uskoa, että ansaitsen sellaista…”


Hän puhkesi taas kyyneliin, ja minä taputin hänen takkuista päätään aivan kuin hän olisi tosiaankin ollut metsästä löytämäni tiineenä oleva koirasusi, joka oli valinnut luottaa minuun.


”Minäpä luulen, että hyvinkin ansaitset”, sanoin hiljaa. ”Hän varmasti rakastaa sinua, ja haluaa sinut ja lapsesi hyvinvoivina luokseen, jos vain on yhä elossa jossakin… Tai vaikkei hän olisikaan, niin kaipa hän silti toivoisi, että olette kunnossa? Ja ellei hän pane sitä pahakseen, että minä huolehdin sinusta, niin teen sen parhaani mukaan!”


”No, tee minkä itse katsot parhaaksi”, Javel mutisi. ”Mutta jos vaivun sellaiseen tilaan, etten tee muuta kuin makaan lamaantuneena ja vuodatan kyyneleitä, voit ehkä raahata minut Ohdakemaan puolelle Naisyhteisöön! Vaikken itseäni oikein naiseksi koekaan sen enempää kuin mieheksikään, enkä haluaisi jäädä sinne lopullisesti, lapsen takia voisin kai viipyä siellä jonkin aikaa. Olen kuullut, että he auttavat sellaisiakin, jotka odottavat lasta, vaikkeivat olekaan kenenkään vaimoja…”


”En mielelläni lähtisi viemään sinua Ohdakemaan puolelle, koska sinne on aika pitkä matka kulkea tuossa kunnossa”, totesin. ”Mutta jos välttämättä haluat sinne, voisin yrittää järjestää linnankylästä kärrykyydin, jos saan töistäni vapaata muutamaksi päiväksi…”


”En tarkoittanut, että minut pitäisi oikeasti kuljettaa sinne”, hän totesi nopeasti. ”Olisi sitä paitsi kiusallista aiheuttaa niin paljon vaivaa sinulle! Ei sinun tarvitsisi saatella minua perille saakka, jos vain tietäisin sinne turvallisen reitin…”


”Javel, sinun tilassasi ei oikeasti ole turvallista kulkea yksin sen enempää tiellä kuin metsien poikki, saati sitten kuohuvan Radoshwodan yli”, sanoin. ”Tarvitset luotettavaa apua, muttet uskalla luottaa kehenkään, joten yrität välttää ottamasta apua vastaan… muttet selviä ilmankaan, ja se on varmasti aika tuskastuttavaa!”


”Taidatpa ymmärtää ihmisistä enemmän kuin monetkaan ymmärtävät”, hän sanoi huoahtaen.


”En tiedä ihmisistä, mutta ajattelinkin epäluuloista villieläintä, jota yritän auttaa”, naurahdin.


”No, olet oikeassa!” Javel totesi irvistäen. ”Enhän oikeasti ole varma, pääsisinkö omin avuin edes Radoshwodalle, saati sitten kanjonin yli, joten… yritän luottaa tarjoamaasi apuun!”


”Siinä tapauksessa saattelen sinut sinne rajanylityspaikan lähellä olevaan kylään, jossa itse synnyin”, sanoin. ”Se on melko lähellä, ja pääset nopeammin edes jonkun katon alle turvaan ja lepäämään! Ja jos satumme löytämään sieltä jotakin, mihin kirjoittaa viestiä, niin voimme laatia viestin sinun ystävillesi tai veljellesi.”


”Hyvä on, eipä minusta ole vastustamaankaan”, hän sanoi huoahtaen, ja laskeutui makuusijalleen pitkäkseen. Kun hän lepäili siinä, minä virittelin nuotiota yötä varten. Ja kun olimme syöneet ja juoneet hieman, aloimme puhua Warginmaan ja Argillan raja-alueesta, petoeläimistä, ja siitä, miksi monet argillalaiset pelkäävät sudennäköisiä koiria. Javel tiesi sellaisiakin asioita, joista en itse ollut kuullut paljoakaan.


”Oletko kuullut siitä sodasta, joka käytiin Warginmaan puolella ennen kuin Ohdakemaa oli erkaantunut Molcavarathiasta?” Javel kysyi. ”Siitä ei taideta opettaa Argillassa, ainakaan kenelle tahansa? Warginmaalaiset kutsuvat sitä Hiljaiseksi Sodaksi, koska siitä ei yleisesti ottaen tiedetty muualla kuin Warginmaassa…”


”No, en ole kuullut tai lukenut siitä mitään virallisempaa opetusta, mutta olen kyllä kuullut joitakin Vaeltajien puheita”, totesin kiinnostuneena. ”Eikö siihen sotaan liittynyt sellaista, että jotkut kasvattivat tahallaan vihamielisiä susia ja koirasusia, ja niitä sitten levitettiin Warginmaahan, luonnossa elävien susien alueelle ja ihmisten kimppuun?”


”Niin, niitä päästettiin Rajasoille ja ajettiin idemmäskin, jotta paikalliset ihmiset joutuisivat pakenemaan noita villiintyneitä petoja kauemmas itään, jolloin Molcavarathian sotajoukot pääsisivät etenemään Warginmaan kuninkaanlinnaa kohti”, Javel selitti katsahtaen minua tutkivasti. ”Silloinhan niitä villiintyneitä koirasusia liikkui Argillankin puolella, ja vielä tuon sodan jälkeenkin. Argillalaisille saattoi jäädä niistä kauheitakin muistoja, joita he ovat sitten kertoneet myöhemmille sukupolville…”


”Totta! Mutta muistan joittenkin Vaeltajien maininneen, että jotkut Vaeltajat kesyttivät vapaina kuljeskelleita koirasusia omiksi lemmikeikseen, ja niitten jälkeläisistä saattoi kasvaa aivan kelvollisia vahteja tai metsästyskoiria”, sanoin. ”Mutta Aragasin linnassa ei ole nykyään lainkaan sudenoloisia koiria! Ne ovat enemmänkin sellaisia lurppakorvaisia, tai karkeakarvaisia… Mutta Warginmaan kuningassuvullahan on kai ihan kesyjä susiakin?”


”Niin, se on totta… Mutta satutko itse tuntemaan Warginmaan kuningassuvun väkeä?” Javel kysyi mietteliäänä. ”Tai oletko ehkä sattunut näkemään Argillassa sitä entistä Warginmaan prinssiä, joka ryhtyi Vaeltajasoturiksi?”


”En, tietääkseni… Mutta kuulin kyllä jonkun mainitsevan, että toinen prinsseistä oli ryhtynyt Vaeltajaksi! Enkä todellakaan tunne ketään kuninkaallisia muualtakaan”, selitin. ”Mutta olen kuullut, että Warginmaan sotaväellä ja rajavartijoilla on aina ollut taistelususia, ja Vaeltajien mukana saattaa kulkea myös aivan villejä susia, jotka ovat mieltyneet heidän seuraansa…”


”Niin… Vaeltajat ovat tottuneet siihen, että heidän lähettyvillään kulkee nelijalkaisia, kesympiä tai villimpiä”, Javel totesi. ”Ja warginmaalaiset käyttivät taistelususia ihmisen apuna myös Neljän Valtakunnan Sodassa. Mutta on aivan eri asia käyttää nelijalkaisia ihmisen toverina ja viestinviejänä kuin tehdä sellaista, mihin Molcavarathian kuningas käytti susia ja koirasusia tuossa Hiljaisessa Sodassa! Hän ei todellakaan ymmärtänyt, että eläimetkin ovat olentoja, joilla on tunteet, ja jotka kärsivät, kuten mekin…”


”Niin, on todellakin eri asia kohdella nelijalkaista kuin ystävää kuin käyttää sellaista kuin asetta”, lausahdin. ”Käsittääkseni Molcavarathian kuninkaan väki ryöväsi niitä susia pesistäkin?”


”Niin, silloin ennen Hiljaista Sotaa täälläkin ryöstettiin pentuja pesistä, ja niitä kidutettiin ja peloteltiin, jotta niistä tulisi vihaisia… Ja sitten ne ajettiin Warginmaan puolelle!” Javel selitti vakavana. ”Osa niistä joutui tietysti jo rajaseudun ihmisten surmaamiksi, tai sitten luonnossa elävät sudet tappoivat niitä puolustaessaan itseään tai elinaluettaan…”


”Eläinparat”, totesin huoahtaen. ”Kun niitä tieten tahtoen peloteltiin, eiväthän ne olleet syypäitä siihen, jos kävivätkin ihmisten tai muitten elävien kimppuun!”


”Niin, ne olivat niin vihamielisiä, ettei niitä voinut enää hallita… paitsi joku sellainen, joka pystyi vaikuttamaan niihin erityisellä tavalla”, Javel totesi, oli hetken hiljaa ja katsahti sitten minua tutkivasti. ”Oletko koskaan kuullut Tietäjä Sadinasta?”


”Oliko hän se Molcavarathian kuninkaan apulainen, joka sai vietyä jonkun sotajoukon Warginmaan puolelle?” kysyin.


”Juuri hän, mutta hänen sotajoukkonsa koostui koirasusista ja villeistä susista, joitten oli tarkoitus käydä Warginmaan ihmisten kimppuun, varsinaisten sotajoukkojen edellä!”


”Mutta miten tämä Sadina pystyi vaikuttamaan niihin nelijalkaisiin?” kysyin kiinnostuneena. ”Miten hän pystyi niitä komentamaan, jos ne eivät kerta enää totelleet tavallisia ihmisiä?”


”No, Sadinahan ei ollutkaan tavallinen ihminen”, Javel totesi kuivasti naurahtaen.


”Mikä hän sitten oli?” kysyin.


”No, se on salaisuus, josta ei kerrota kelle tahansa! Jotkut Vaeltajat ehkä mainitsevat siitä joillekuille, syystä tai toisesta, mutteivat sitten kuitenkaan kerro enempää”, hän totesi katsellen minua pohtivasti.


”Miksi sinä sitten aloit puhua siitä minulle?” kysyin hymyillen.


”Koska halusin tietää, mitä sinä tiedät Warginmaan tarinoista, kun kerta olet syntynyt täällä Argillan ja Warginmaan rajaseudulla, ja kuullut myös Vaeltajien tarinoita!” Javel lausahti. ”Ovatko Vaeltajat kenties kertoneet sinulle jotakin sellaisista ihmisistä, joilla on erityinen yhteys lemmikkeihinsä?”


”Enpä tiedä”, totesin. ”Mutta jos kyse kerta on salaisuudesta, miksipä he olisivat kertoneet jotakin sellaista minulle? Ja kysytkö sinä sitä siksi, että haluaisit itse tietää asiasta enemmän, ja oletat minun tietävän jotakin?”


”En, vaan yritän vain saada selville, tiedätkö sinä jo jotakin, vai et!” Javel naurahti. ”Kun kerta kuitenkin tiedät, että warginmaalaisilla on usein susia mukanaan, ja siihen on jokin erityinen syykin!”


”No, kun olen tavannut warginmaalaisia Vaeltajia, joilla on ollut joku nelijalkainen mukanaan, olen kyllä pannut merkille, että sellainen ihminen ja eläin näyttävät ymmärtävän toisiaan sanoittakin, aivan kuin heidän mielensä olisi yhteydessä toisiinsa”, selitin. ”Mutta enpä ajatellut, että siinä olisi mitään erityisen salaista!”


”No, jokin asia voi olla jollekulle salaisuus, ja jollekulle itsestäänselvyys! Mutta tiedät siis, että jotkut Vaeltajat voivat olla hyvin kiintyneitä nelijalkaisiin ystäviinsä, jopa enemmän kuin toisiin ihmisiin?” Javel totesi kysyvästi.


”Ei se ole minusta mitenkään outoa! Mutta onko sinulla kenties ollut joku sellainen nelijalkainen ystävä?” kysyin huvittuneena. ”Ei kai sentään se rakas kumppanisi ole ollut sellainen? Sittenhän saatatkin odottaa nelijalkaista pienokaista…”


Javel näytti hetken aikaa aivan häkeltyneeltä, ja ehkäpä pilailuni olikin liian sopimatonta. Mutta sitten hän pudisti päätään hitaasti ja naurahti.


”Ei minulla ole valitettavasti ollut niin läheistä nelijalkaista ystävää, eikä vaelluskumppaninikaan ollut nelijalkainen… Mutta hänellä oli kyllä sellainen yhteys omaan suteensa, Adieliin”, hän selitti hitaasti, huoahtaen. ”Enkä ole nyt aivan varma, miksi ylipäätään selitän tätä sinulle, mutta haluaisin sinun tietävän, että…”


”Mitä haluaisit minun tietävän?” kysyin, kun hän keskeytti puheensa.


”Tai en tiedä, haluanko vai en! Luoja, miksi ihmeessä selitän tätä asiaa tälle ihmiselle? Enhän tiedä, onko hän luotettava vai ei… ja vaikka olisikin, täytyykö hänen tietää tästä, vai ei?”


Odotin hiljaa, jatkaisiko Javel puhettaan, koska eihän hän minulta mitään kysynyt, vaan Luojaltaan. Hän katseli jonkin aikaa taivaalle, sitten maahan, ja sitten ikään kuin jonnekin tyhjyyteen, ja käänsi vasta sitten haaleanväriset silmänsä minuun.


”En ollut paikalla, kun Adiel kuoli, koska he olivat lähteneet metsälle, ja minä olin tämän tilani takia jäänyt väliaikaiseen leiriimme oman koirasuteni Gailin kanssa”, hän aloitti hitaasti. ”Odotin heitä palaavaksi yöhön mennessä, mutta kun he eivät olleet palanneet vielä yölläkään, lähdin etsimään heitä sieltä, minne oletin heidän menneen! Ja minun koirasuteni, siis Gail, juoksi edeltäni niin kiihtyneenä, etten pysynyt sen perässä lainkaan, ja silloin tiesin, että heille oli tapahtunut jotakin…”


Javel keskeytti, kun hänen äänensä särkyi, mutten rohjennut sanoa mitään; odotin vain hiljaa, että hän jatkaisi kertomustaan, kun olisi siihen valmis.


”Kuljin tuntikausia, huolesta ja surusta suunniltani, kunnes kuulin Gailin ulvovan edelläni, mutta sen ääni loppui yhtäkkiä”, hän jatkoikin karhenneella äänellä. ”Kun lopulta pääsin paikkaan, josta oletin kuulleeni tuon ulvonnan, oli jo aamu… Ja näin Gailin makaavan maassa, jalkajousen nuoli kyljessään! Tiesin, että joku tarkkaili minua paraikaa, ja kuulin jostakin sivultani kevyen rasahduksen… Kun käännyin äänen suuntaan, saatoin nähdä, että jossakin oksien takana lymyili ihminen, joka tähtäsi minua kohti jalkajousella…”


”Luoja varjelkoon”, äännähdin järkyttyneenä. ”Oliko hän luullut lemmikkiäsi villipedoksi, ja ampunut sen?”


”En tiedä… ehkä hän oli joku pakosalla oleva rosmo tai murhamies, ja pelkäsi koiran kuuluvan jollekin rajavartijalle… Luoja tietää! Olisin halunnut hänen vain menevän matkoihinsa, ja huusinkin hänelle, että häipyisi tiehensä! Mutta ilmeisesti hänellä oli pahat mielessään, koska hän alkoi lähestyä minua, tähdäten minua aseellaan”, Javel selitti irvistäen itsekseen. ”Näin hänen ahavoituneet ja paatuneet kasvonsa, kun hän tuijotti minua ulkonevin silmin, ja minua puistatti… Sitten hän käski minua riisumaan vaatteeni, jos aioin selvitä hengissä hänen käsistään…”


”Mikä vastenmielinen moukka”, mutisin palantunne kurkussani, ja hän katsahti silmiini nopeasti.


”Sanoin hänelle, etten todellakaan aio tehdä niin, vaikka hän uhkaisikin tappaa minut, ja huusin hänelle raivostuneena, että hän oli tehnyt pahoin tappaessaan minun eläinystäväni, ja ansaitsisi siitä rangaistuksen”, Javel jatkoi hiljaa. ”En kyennyt hyväksymään sitä, mitä oli tapahtunut, enkä suhtautumaan häneen lempeästi ja hyväksyvästi…”


”Ja miten olisitkaan muka kyennyt?” äännähdin. ”Ja olisiko se muka auttanut mitään, tuossa tilanteessa?”


”Hän kirosi ja huuteli minulle hävyttömyyksiä, ja astui taas pari askelta minua kohti toistaen sen käskynsä, että minun pitäisi riisuuntua, tähdäten minua edelleen jalkajousellaan”, hän jatkoi, ja hänen äänensä oli kiristynyt. ”Mutta silloin tunsin, että Adiel, minun kumppanini susi siis, oli jo lähellä, ja äkkiä se hyökkäsikin tuon miehen ja minun väliin! Kuulin jalkajousen laukeavan, ja tiesin nuolen viiltäneen Adielia, koska se ulvahti. Mutta kun mies kääntyi pakoon, Adiel lähti seuraamaan häntä, vaikka se olikin haavoittunut…”


Javel vaikeni hetkeksi, ja näin hänen silmiensä kyyneltyvän. Ojensin kättäni ja kosketin lohduttavasti hänen käsivarttaan, ja hän huoahti ja katsoi taas minuun.


”En seurannut heitä heti, vaan polvistuin katsomaan omaa koirasuttani, mutta Gail oli jo kuollut, eläinparka… Ehkei se sentään ehtinyt kärsiä kauaa”, hän mutisi. ”Kuulin joitakin ääniä siltä suunnalta, jonne se mies oli paennut Adielia, ja arvelin, että Adiel ajoi miestä tarkoituksella mahdollisimman kauas minusta. Mutta en lainkaan tiennyt, missä ystäväni olisi, tai miten kaukana Adiel oli ollut hänestä! Enkä tiennyt, jäädäkö odottamaan siihen, vai paetako paikalta siltä varalta, jos se pahantahtoinen mies palaisikin vielä… Ilman nelijalkaisen apua en pystynyt jäljittämään ystävääni kunnolla! Gail olisi kyllä vainunnut hänet ja johdattanut minut hänen luokseen, mutta ilman sitä etsintä olisi lähes toivotonta! Ja tuossa hetkessä tunsin oloni hirvittävän turvattomaksi ja itseni niin avuttomaksi, etten voinut kuin istua siinä maassa ja huutaa ääneti Luojaa avukseni…”


Olin hiljaa, silittäen vain varovasti hänen käsivarttaan. Olisin halunnut tietää pian, mitä seuraavaksi oli tapahtunut, mutta yritin malttaa odottaa, että hän jatkaisi kertomustaan, kun olisi valmis…


”Pysyttelin siinä samassa paikassa, kunnes jäseneni puutuivat, toivoen, että ystäväni olisi tullut luokseni… Mutta kun häntä ei kuulunut eikä näkynyt, hyvästelin kuolleen eläinystäväni ja lähdin siihen suuntaan, jonne Adiel oli ajanut sen väkivaltaisen miehen”, Javel jatkoi sitten hiljaa, hitaasti. ”Joissakin kohdin saatoin nähdä heidän jälkiään varvikossa, ja varvuissa näkyi myös jonkin verran verta, mistä päättelin Adielin tosiaankin haavoittuneen. Heitä kumpaakaan ei kuitenkaan näkynyt ennen kuin olin jo saapunut polulle, joka kulki kohti Warginmaan ja Argillan välistä tietä…”


”Jatkoitko vielä sittenkin heidän perässään?” kysyin hiljaa.


”Jatkoin… Vaikka tuntui ehkä järjen vastaiselta edetä kohti ihmistä, joka oli sillä tavoin uhannut minua! Mutta halusin löytää Adielin, koska ilman Adielia minun olisi vaikeaa löytää kumppanianikaan”, hän selitti vakavana, huoahtaen. ”Polulla erotin häthätää ihmisjälkiä, joita päättelin sen miehen jäljiksi, ja hän näytti jotenkin nilkuttaneen… Ja Adiel oli ilmeisesti näykkinyt häntä koko matkan, eikä mies ollut tietenkään pystynyt virittämään jalkajoustaan uudelleen, kun susi oli hänen kimpussaan! Jonkin matkan päästä näin hänen jalkajousensa polun viereen hylättynä, ja jatkoin etenemistäni polulla, kunnes löysin Adielin ruumiin polun varrelta. Se oli tuupertunut siihen… Se oli kuollut luultavasti verenhukkaan, koska sen haava oli vuotanut koko matkan ajan, kun se oli hätistellyt sitä ihmistä pois minua uhkaamasta… Se uskollinen sielu…”


Kun Javel vaikeni, en saanut hetkeen sanotuksi mitään. Tunsin ahdistavaa surua hänen eläinystäviensä puolesta ja hänen puolestaan, enkä halunnut hänen enää koskaan joutuvan kokemaan sellaista…


”Kannoin Adielin polunvarrelta tienvarteen, jotta joku, joka ehkä etsisi sitä, löytäisi sen! Tein sille sinne mukavan leposijan, vaikka eihän se enää tuntenut mitään… Sen silmät olivat jo lasittuneet”, Javel selitti hitaasti. ”Enkä minä tiennyt, missä rakkaani olisi… ja miksei hän tullut luokseni! Oliko se raakalainen ehkä ampunut hänetkin, vai oliko hän uponnut suohon? Luoja tietää!”


En kyennyt edelleenkään sanomaan mitään, mutta puristin varovasti hänen kättään, ja hän havahtui kosketukseeni ja katsahti minuun, hajamielisesti; aivan kuin olisi yhä ollut muistonsa vallassa, eikä ymmärtäisi, miten minäkin olen siellä…


”Heti kun voimani palautuivat, palasin samaa tietä takaisin, sinne, missä Gail oli kuollut… Muttei ystäväni ollut sielläkään”, hän jatkoi hiljaa. ”Kuljeskelin sen päivän sinne tänne, etsien häntä, mutten löytänyt hänestä jälkeäkään! Lopulta palasin polun varteen, ja siellä tapasin joitakin Vaeltajia. Kerroin heille ystävästäni, jotta he voisivat kertoa hänelle, jos hänet tapaisivat, että aioin lähteä länttä kohti, tiettyyn paikkaan, jonka ystävänikin tiesi. Mutta kulkiessani yksin, vaarallisia kulkijoita vältellen, olin eksynyt reitiltäni siinä määrin, etten löytänytkään enää edes siihen leiripaikkaan, jonne olin jättänyt enimmät varusteeni! Ja päätin vain, että vaeltaisin länteen etsimään veljeni tai ystäväni, jotta he voisivat auttaa etsimään rakkaani… Mutta harhaillessani tuossa soisessa maastossa voimani heikkenivät nopeasti, koska en jaksanut hankkia riittävästi ruokaa itselleni, ja suru ja huolikin väsyttivät minut… Ja tosiaankin eksyin reitiltäni, ja päädyin liiaksi etelään…”


Oli hetken hiljaista; Javel oli nyt kertonut sen, mitä rohkeni minulle jakaa, ja otin sen vastaan luottamuksella. Ja Luoja tietää, että halusin kovasti olla hänen luottamuksensa arvoinen…


”No, en enää ihmettele sitä, että olit aivan uuvuksissa ja epätoivoinenkin! Tuo, mitä olet kokenut, on ollut todella järkyttävää ja surullista”, sanoin karhealla äänellä. ”On vaikea pitää kiinni toivosta, jos on niin uuvuksissa, ettei pysty itse tekemään mitään, tai ei edes tiedä, mitä tekisi. Mutta kuten sanoit, ehkäpä Luoja johdatti minut löytämään sinut, niin että voin yrittää auttaa sinua… Ja ehkäpä, jonakin päivänä, joku löytää vielä sen rakkaan kumppanisikin!”


Javel huokaisi syvään ja katsoi minuun; ei enää kyyneltynein silmin, vaan rauhallisen vakavana.


”Eemil, jos tunnen sinut vielä lapseni synnyttyä, kerron sinulle ehkä enemmänkin hänen isästään”, hän sanoi, ja minä olin siihen aivan tyytyväinen. Minulla oli aavistus, että hyvinkin tuntisimme toisemme vielä vuoden tai useammankin päästä, löytäisipä hän sen rakkaan kumppaninsa tai ei; ja varsinkin, ellei hän löytäisi.

II LUKU


Vietimme kaksi päivää tuossa leirissämme suon laidalla, ja Javelin voimat alkoivat palautua, kun hän sai säännöllisesti ruokaa ja kylliksi lepoa. Olin hieman huolissani siitä, oliko hänen kantamansa lapsi yhä elossa, mutta jossain vaiheessa hän näytti tuntevan lapsensa liikkeet ja silitteli vatsaansa mietteliäänä. Me puhelimme paljonkin asioista, jotka eivät itkettäneet häntä, ja minusta alkoi tuntua, että olin löytänyt harvinaislaatuisen ystävän. Javel oli mutkattoman teeskentelemätön ihminen; hän oli toisaalta aivan kuin hyvä metsästystoveri tai jonkinlainen veli, mutta toisaalta mielenkiintoinen ja erikoinen; kuin harvinaislaatuinen villieläin, jonka elintavoista ei vielä kaikkea ymmärtänyt.


Kun Javel oli riittävästi voimistunut, lähdimme kulkemaan kohti sitä muutaman tuvan kylää Rajasoitten länsilaidalla, rajanylityspaikan lähellä, jossa olin itse syntynyt. Siellä johdatin hänet tuvalle, josta olimme äidin kanssa vuosia sitten lähteneet.


”Mutta täällähän asuu joku”, hän sanoi hämmentyneenä, kun näki tuvan piipusta nousevan savun, ja ovipielessä näytti olevan vesiämpäri täynnä puhdasta vettä.


”No jos asuukin, hän saa luvan majoittaa sinutkin, koska äiti lupasi tuvan majapaikaksi kaikille kulkijoille”, totesin ja koputtelin ovea sen enempää arkailematta. Javel sen sijaan jäi selkäni taakse piileskelemään.


Kuulin sisältä puheääniä, ja pian joku tönäisikin oven auki ja kurkisti ulos.


”No päivää, kulkija!” Vaeltajasoturin tavoin pukeutunut, tummahiuksinen, nuorehko mies totesi minulle virnistellen. ”Tervetuloa tupaan, kuka oletkin! Täällä olen vain minä ja kumppanini, mutta laverilla on kyllä tilaa toisillekin…”


”Julian?” Javel huudahti selkäni takaa, ja Vaeltajasoturi kurkisti minun ohitseni äänen suuntaan.


”Mutta hyvänen aika, mehän olemmekin tuttuja!” hän huudahti hyväntuulisesti, ja kääntyi katsomaan tuvan sisälle. ”Wigulf, saimme vieraita…”


Siinä vaiheessa Javel kiirehtikin minun ohitseni tupaan ja kääntyi katsomaan minua kiihtyneenä.


”Voitko odottaa hetken siinä? Nämä Vaeltajat ovatkin minun tuttujani, ja haluan ensin selittää heille, miksi olen täällä, ja miksi sinä olet seurassani…”


Jäin siis siihen entisen kotitupani kynnykselle odottamaan, kun nuo Vaeltajaihmiset tervehtisivät toisiaan keskenään; mitä salaista he sitten halusivatkaan toisilleen sanoa ilman ulkopuolisen korvia. Hetken päästä toinen Vaeltajasotureista tuli ovelle, ojensi minulle ystävällisesti kättään ja pyysi astumaan tupaan. Javel istui jo pöydän ääressä, ja se hänen Julianiksi kutsumansa nuorimies istui hänen vieressään, käsi lohduttavasti hänen harteillaan.


”Anteeksi, että jouduit odottelemaan ovella, vaikka tämä on kuulemma sinun entinen kotimökkisi”, tuo toinen Vaeltajasoturi sanoi minulle kohteliaasti. ”Minä olen Wigulf, ja hän on kumppanini Julian, ja olemme kumpikin Warginmaasta…”


”Siis onko hän Warginmaan prinssi Julian?” totesin kysyvästi, hämmentyneenä. Julianiksi kutsuttu kääntyi katsomaan minua ja huitaisi kädellään ilmaan.


”Ei siitä prinssistä tarvitse enää muistuttaa… Me olemme kumpikin vain Vaeltajia!” hän sanoi. ”Olemme majailleet tässä muutaman viikon, mutta väistymme toki, jos sinäkin aiot jäädä tänne…”


”En aio jäädä, koska minulla on kyllä majapaikka ruhtinas Aragasin linnankylässä, ja olen töissä riistanvartijan apulaisena siellä”, selitin nopeasti. ”Tarkoitukseni oli saatella Javel turvalliseen paikkaan lepäämään, koska…”


”Niin, hän kertoi jo, että on menettänyt sekä nelijalkaiset ystävänsä, että rakkaan vaelluskumppaninsa”, Julian lausahti ilmehtien surullista ja rutistaen Javelia kovemmin kuin minä olisin koskaan uskaltanut. ”Ja se on hirvittävän surullista…”


”Niin, eikä siinä vielä kaikki, vaan…”


”Totta, huomasin kyllä, että hän on pyöristynyt tietyllä tavalla viime näkemästä, vaikka onkin muuten ihan riuku”, Julian tokaisi keskeyttäen epävarman puheeni, ja näin hänen kumppaninsa irvistävän hänelle varoittavasti.


”Minun pitäisi palata piakkoin kotiin tekemään selontekoa ruhtinaalle riistatilanteesta ja riistan katoamisen syistä”, selitin huoahtaen. ”Mutta ajattelin yrittää järjestää jonkun luotettavan ihmisen huolehtimaan Javelista, ja jonkun toisen viemään viestiä hänen tilanteestaan hänen veljelleen ja ystävilleen…”


”No mutta eihän sinun tarvitse järjestää enää ketään muita, kun me kerta olemme täällä!” Julian lausahti. ”Wigulf voi aivan hyvin leikkiä kanaemoa niin kauan kuin tarvitsee, etkö voikin, rakas koiraseni? Ja minä voin käydä Radoshwodalla ja vaikkapa Ohdakemaankin puolella, jos tarpeen…”


”Totta kai me huolehdimme Javelista!” Wigulf sanoi minulle ystävällisesti, ja taputti olkapäätäni rauhoittelevasti. ”Istu sinäkin alas levähtämään, niin puhumme rauhassa tilanteesta. Olin juuri aikeissa tehdä muhennosta…”


”No kiitos”, sanoin hämilläni, ja istahdin toiselle puolen pöytää. Javel nojasi kyynärpäillään pöytään, pitäen kasvojaan piilossa käsiensä sisällä, ja Julian silitteli hänen selkäänsä.


”Älä yhtään murehdi, ystävä hyvä! Sattuuhan sitä sellaistakin… Ja miksi teidänlaisenne parin olisi pitänyt pysytellä loitolla toisistanne, kun emme mekään ole mitään sellaista joutuneet lupaamaan?” Julian puheli ystävällisesti, mutta samalla virnistellen. ”Se on tietysti kurjaa, että kadotit hänet… Mutta saattaahan sellaistakin toisinaan sattua, ja voimme sopia etsivämme häntä vuorotellen, eikö totta, Wigulf? Siis, välillä ne toiset ystäväsi, ja välillä me…”


”Tulisin mielelläni katsomaan Javelia jonkin ajan kuluttua, kunhan olen hoitanut työasiani Aragasin linnassa! Ja jos te kerta voitte huolehtia hänestä jonkin aikaa, niin en sitten kysy avuksi erästä vanhempaa rouvaa tuolta kylän toiselta perältä, vai?” totesin kysyvästi.


”Niin, me olemme ehkä soveliaampaa seuraa Javelille”, Julian naurahti. ”Ja ehkäpä jopa miellyttävämpääkin!”


”Olisin tietysti voinut ottaa Javelin mukaan setäni luo, ellei täällä olisi ollut ketään, joka huolehtisi hänestä”, sanoin hieman epäröiden. ”Eihän häntä olisi voinut jättää yksinkään…”


”Tunnen itseni todella nöyryytetyksi, kun minusta joudutaan huolehtimaan… vaikka tiedänkin, ettette tarkoita nöyryyttää minua”, Javel mutisi käsiensä takaa.


”Jos olisikin kyse vain sinusta, Javel, emme hössöttäisi niin paljon”, Julian totesi nopeasti. ”Mutta kun kyse on myös lapsesta, ja jos ajattelee lapsen isääkin, niin emmehän me halua, että sille pienelle penikalle sattuu mitään?”

